5 факт – Fikrat.uz\nАнтарктида ҳудудида бугунгача аниқланган энг совуқ ҳаво ҳарорати -98°C ҳисобланади. Бироқ глобал иқлим ўзгариши оқибатида ҳаво ҳарорати ҳам исиб бормоқда. Сўнгги 25 йил ичида Антарктида 3 триллион тоннадан кўпроқ музни йўқотди. Афсуски, олимлар бу кўрсаткич йилдан-йилга ортиб бориши мумкинлигини таъкидлашмоқда.\n17:34 / 28.11.2020 28.11.2020 16550 0\n«Бурж Халифа» дунёдаги энг баланд бино бўлишдан ташқари яна 6 маротаба жаҳон рекордига муносиб деб топилган. Масалан, дунёдаги энг кўп қаватли бино, дунёдаги энг баландликда жойлашган ташқи майдончага эга иншоот, энг узоқ масофа орлиғида хизмат қилувчи лифт ва ҳ.к.\n19:27 / 26.11.2020 26.11.2020 11771 0\nБугун, 10 август санасида у 70 ёшни қарши олди. 1. Ўзбекистон халқ ёзувчиси Эркин Аъзам 1950 йил 10 августда Сурхондарё вилоятининг Бойсун туманида туғилган. 11 фарзанднинг тўнғичи бўлган болакай 3-синфда ўқиб юрганидаёқ, амакисининг “Катта бўлсанг ким бўласан?” деган саволига гарчи бу касбнинг моҳиятини ҳали англамаса-да, “Ёзувчи” деб жавоб берган. 2. Эркин Аъзам ёшлигида “Ўлгудек таъсирчан, сиркаси сув кўтармайдиган инжиқ, хаёлпараст […]\n14:27 / 10.08.2020 11.08.2020 49972 0\nБугун, 6 август — Жаҳон ядро қуролини тақиқлаш учун кураш куни. 1. Роппа-роса 75 йил аввал, 1945 йили 6 август куни АҚШ Япониянинг Хиросима шаҳрига атом бомбаси ташланган. 600 метр баландликда портлаган бомбанинг оқибатида саноқли дақиқалар ичида 80 мингга яқин инсон ҳалок бўлган. Портлаш маркази яқинидаги 12 квадрат километр майдондаги иншоотлар бутунлай вайрон бўлган. Шунингдек, 90 минг […]\nБугун, 5 август — ёзувчи таваллуд топган кун. 1. Ўзбекистон халқ ёзувчиси, “Буюк хизматлари учун” ордени соҳиби Ўткир Ҳошимов 1941 йил 5 августда Тошкент шаҳрида туғилган. Ёзувчининг болалиги уруш ва урушдан кейинги машаққатли даврга тўғри келган. “Ўша даврда нон танқис бўлгани билан кутубхоналарда китоб кўп эди”, дея эслаган ёзувчи ўз хотираларида. Китоб ўқиш баробарида Ўткир Ҳошимов почтада хат тарқатувчи бўлиб ишлаган. […]\n7:00 / 05.08.2020 05.08.2020 47308 0\nБугун, 3 август — халқаро тарвуз куни. 1.Тарвузнинг ватани Жанубий Америка ҳисобланса-да, тарвуз куни илк бор Америкада нишонланган ва кейинчалик айнан 3 август санасида йўл-йўл кўринишдаги тарвузларни сотиб олиш анъанаси кўплаб мамлакатларга тарқалган. Дунёда ушбу полиз маҳсулотининг 1,2 мингга яқин нави бор. 2.X асрга келиб, тарвуз Хитойда ҳам пайдо бўлган. Хитойликлар уни «ғарб қовуни» дея номлашган. Ҳозирда ҳар йили сентябр […]\n19:12 / 03.08.2020 03.08.2020 30679 0\n#5_факт 1. Қурбон ҳайити – Ийдул-Азҳо ҳар йили такрор келгани ва бу кунда Аллоҳнинг неъматлари бандалари учун сероб бўлгани боис уни “ийд” деб аташади. “Ал-Азҳа” эса “қурбонлик қилиш”, деган маънони англатади. Бу байрам ҳар йили одатда Зулҳижжа ойининг ўнинчи куни, ҳаждан кейин, яъни ҳожилар Арафотда турганларидан сўнг нишонланади. 2. Қурбон ҳайитида Рамазон ҳайитининг акси ўлароқ то ҳайит намозини адо этилгунича таомланмаслик суннат […]\nқурбон хайити, қурбонлик\n#5_факт. 1914 йил 28 июль Биринчи жаҳон уруши бошланган кун. 1. ХХ аср бошида нуфузли давлатлар ўртасида дунёни қайтадан тақсимлаб, эгалик қилиш мақсадида бошланган ўзаро кураш охир-оқибатда 1914-17 йилларда кенг қулоч ёйган биринчи жаҳон урушига олиб келган. 1914 йил 28 июнь куни Австро-Можар тахти вориси эрцгерцог Франц Фердинандга Сараево шаҳрида суиқасд қилиниши эса урушга баҳона бўлган. 2. Биринчи […]\n9:15 / 28.07.2020 05.08.2020 26434 0\n1. Француз ёзувчиси Александр Дюманинг китоблари ададининг кўплиги бўйича дунёда биринчи ўринда туради. Ёзувчининг китоблари 100 миллионлаб нусхада нашр этилган. Унинг қаламига мансуб асарлар эса 500 дан ортиқ. 2. 500 ортиқ асарни бир одам ҳаёти давомида ёзиш ўта мушкул бўлгани боис танқидчилар: «Аслида Дюмага (баъзи) асарларини унинг номидан ёзиб беришган», дейишади. Ҳозирги вақтга келиб, фақатгина бир ҳолат буни исботлаши мумкин: […]\n16:26 / 03.05.2020 04.08.2020 22604 0


Барча бахтли бўлишга ҳақли - NamanganToday.uz\nAug 3, 2021 - 10:57\nБироқ бу имкон энг аввало, инсоннинг ўз қўлида бўлади!\n...Аслия (исмлар шартли) умрининг бир неча йилини панжара ортида ўтказди. Бунда ўзининг сабрсизлиги, ўйламай қадам босишини эмас, балки бошига ўгай ота зуғумларини солган онасини, кейинчалик турмушга чиққач, тақдирни унга ичкиликка муккасидан кетган эрни раво кўрганини сабабчи қилиб кўрсатади. Аламзадалик, ён-атрофидаги инсонлардан нафратланиш ҳисси уни озодликка чиққанидан сўнг ҳам тарк этмади. Унинг шу аҳволга тушишига бошқалар айбдордай, ёрдам қўлини узатганга ҳам, икки оғиз ширин сўз айтганга ҳам юзини терс бураверади.\nАслини олиб қараганда, у ҳам аёл. У ҳам инсон. Унинг ҳам бошқалар каби бахтли бўлишга ҳаққи бор. Фақат ҳаётга нисбатан қарашини, шу тушунчага нисбатан муносабатини ўзгартиролса, ўзини ўзи тарбияласа, ислоҳ қилса бас...\nМаҳалла, жамоатчилик, масъуллар, айниқса, психологлар, диний идора вакилларининг Аслия билан иш олиб бораётганига бирмунча вақт бўлди. Энг муҳими, бу саъй-ҳаракатларнинг беиз кетмасин – аёл жамиятга ижтимоий жиҳатдан мослашиб кета олсин...\nДарвоқе, бахт деган тушунчани инсонлар турлича тасаввур қилади. Кимдир уни тинчлик-хотиржамлик ёки сиҳат-саломатликда деса, бошқа биров оила, дўстлар, яхши даромадли ишда деб билади. Умуман, бахт ҳақида гап борганда ҳар ким уни ўз дунёқараши, тафаккури, қаричи билан ўлчайди ва хулосага келади.\nБироқ инсон билибми-билмайми хато қилади. Ҳаётнинг боши берк кўчаларига кириб қолади. Айни шу пайтда уни чигал ўй-хаёллар руҳан эзади. Нега ҳамма бахтли, ҳамма яхши яшаяпти, биргина мен шундай оғир ва аянчли аҳволдаман, деган ўй унга тинчлик термай қўяди. Гоҳида адашган кимса мана шундай фикрлар исканжасида яна хатога, жиноятга қўл уради...\nАдашиб жиноят йўлига кирган ва содир этган қилмишидан чин дилдан пушаймон бўлган инсонларга яна бир бор имкон бериш, уларни тўғри йўлга, оиласи бағрига қайтариш давлатимиз олдида турган муҳим масалалардан бирига айланди. Зеро, адашганлар ҳам шу мамлакат фуқароларидир.\nДавлатимиз раҳбари томонидан ҳар йили билиб-билмай жиноят содир этган, ҳозирги вақтда қилмишига чин кўнгилдан пушаймон бўлган ва тузалиш йўлига қатъий ўтган жазо муддатини ўтаётган фуқароларни афв этиш тўғрисидаги фармонни имзоламоқдалар. Бу халқимизга хос инсонпарварлик ва кечиримлиликнинг юксак намунасидир.\nАслида жиноят ёки гуноҳ қилганларни афв этиш жўнгина кечадиган жараён эмас. Бу тадбирнинг ҳикмати шундаки, у орқали ҳаётда билиб-билмай қоқилган, бошини деворга урган кишига тўғри йўлни топиб олиши учун имконият берилади. Шу аснода унга виждони, диёнати билан яккама-якка мулоқот қилиш, ўз хатти-ҳаракатини тафаккурдан ўтказиш, теварак-атрофга очиқ юз билан қарай билиш муҳити яратилади.\nХусусан, афв дегани, аввало, ишонч дегани. Бунинг масъулияти жуда катта. Бу ишончни оқлаш, унга муносиб бўлиш инсоний бурч. Афв дегани — меҳр-мурувват дегани. Оғир кунингда сенга кўрсатилган меҳр ва мурувватга муносиб жавоб бермоқ керак. Яхшиликнинг жавоби фақат яхшилик бўлмоғи керак, дейилади улуғ боболаримиз ўгитларида. Афв дегани, имкон дегани, тўғри йўлга қайтиб, ҳаётнинг, оиланинг, фарзандларнинг қадрига этиб яшаш учун берилган имкон дегани. Қандай хулоса чиқариш ҳар кимнинг ўзига боғлиқ, ҳар кимнинг тақдири ўз қўлида.\nШу ўринда яна бир муҳм масала борки, ижтимоий кўмакка муҳтож кишиларни ҳаётга қайта мослаштириш, уй-жой муаммоси бўлса, ҳал этиш, ишга жойлаштириш каби юмушларни амалга ошириш керак. Маҳалла-кўй, қўни-қўшни эса уларга эътиборли бўлиши, бегона кўз билан қарамаслиги, уларни ёлғизлатиб қўймаслиги муҳим аҳамиятга эга. Бу олижаноб халқимизнинг меҳр-оқибатлилиги, ҳар доим эзгуликка мойиллиги намунасидир. Уларнинг кейинги тақдири одамлар орасида юксак ишончни оқлаш баробарида шу озод ва обод юртга дахлдорлик туйғусини намоён этиб яшашида акс этади.


Тошкентда фавқулодда вазиятларни бошқариш маркази ташкил этилади\n20:22 / 27.01.2017\nЎзбекистон ҳукумати Тошкент шаҳрини инқирозли вазиятларда бошқариш маркази, пойтахт аҳолисини кутилмаган ҳодисалар рўй берганда огоҳлантириш иншоотларини ташкил этиш қарорининг лойиҳасини эълон қилди. Ҳужжат матни Ўзбекистон норматив-ҳуқуқий ҳужжатлар муҳокамаси сайтида жойлаштирилган.\nЎзбекистон Фавқулодда вазиятлар вазирлиги томонидан ишлаб чиқилган лойиҳага кўра, Тошкент шаҳрида инқирозли вазиятларда шаҳарни бошқариш Маркази барпо этилади. У фавқулодда ҳолатларнинг олдини олиш ва бартараф этиш ишларини таҳлил қилиш, мониторингни амалга ошириш ҳамда ФВ оқибатларига барҳам бериш босқичида кучлар ва воситалар самарадорлигини таъминлайди. Бундан ташқари, аҳолини огоҳлантириш, Тошкент шаҳри бошқармаларининг ўзаро ҳамкорлигини йўлга қўйиш, аҳолидан хавфли ҳодисалар ёки ФВ пайдо бўлишига доир ахборотларни «112» ягона қисқа рақами орқали қабул қилиш бўйича бош мувофиқлаштирувчи орган бўлади.\nШу билан бирга, бу Марказнинг ташкил этилишига қарамай, аҳолидан шошилинч хизматларнинг қисқа рақамлари бўйича мурожаатларини ҳам қабул қилиниши давом эттирилади.\nМарказнинг сайёр лойиҳасини 2017 йил 1 майига қадар ишга тушириш режалаштирилган. Шунингдек, Ўзбекистон миллий телерадиокомпанияси билан биргаликда, фавқулодда вазиятлар ҳолатида аҳолига маълумотлар бериш бўйича FM диапазонида янги радиоканал очилади.


Энг юқори маош берувчи мамлакатлар Топ-10 лигиHaqida.net\nHome Dunyo Энг юқори маош берувчи мамлакатлар Топ-10 лиги\nҲаётда ҳамма яхши яшашга интилади. Меҳнатга яраша кўп маош олиш кўпчиликнинг орзуси. Бироқ баъзи давлатларда айни кўринишдаги меҳнат турлича баҳоланади. Қуйида оиласиз ва қарамоғида бирор киши бўлмаган ишчи дунёнинг қайси давлатларида юқори маош олиши бўйича Топ-10 мамлакат рўйхати келтирилган. Албатта, рақамлар солиқ ҳамда бошқа ўтказмалар айириб ташланганидан сўнгги қийматни акс эттиради. Демак, 2016 йилда энг маош тўлаган мамлакатлар ўнлиги билан танишинг.\nЛюксембург кимё саноати, резина, саноат машинасозлиги, пўлат ва молиявий хизматлар экспорти бўйичаюқори ўринларни эгаллайди. 37.7 фоизлик солиқлар тўланганидан кейин князлик фуқаролари 38,951 долларга эга бўлишади. Бунда улар солиқ ҳисобидан умумий соғлиқ суғуртаси ва бепул таълимга эга бўлишади.\nЕвропанинг яна бир мамлакати Австрияда сайёҳлик саноати жиддий ривожланган. У миллий иқтисодиётни такомиллаштиришда муҳим ўрин тутади. Аммо бу ерда ҳам солиқ анча юқори – 49.4 фоиз. Шунга қарамай, йилик ўртача даромад 31,173 доллар атрофида.\nДунёнингэнг ривожланган еттинчи иқтисодиёти фуқароси йилига 28,799 доллар даромад кўра олади. Францияликлар ҳам америкаликлар каби меҳнат самарадорлиги юқори ҳалқлардан биридир.


Сенатда етимларни уй билан етарлича таъминламаган ҳокимларни жазолаш таклиф қилинди | Ўзбекистон Халқ демократик партияси\n2020-02-28 15:02:35 2147\n2015-2019 йилларда Ўзбекистондаги меҳрибонлик уйлари ва болалар шаҳарчаларида жами 1112 нафар битирувчи ўқишни тамомлаган. Шулардан 449 нафари, яъни 40 фоизи уй-жой билан таъминланган. Баъзи сенаторлар мазкур кўрсаткични қониқарсиз деб баҳоламоқда, деб хабар беради Kun.uz мухбири.\nСенатор Ҳасан Нормуродовнинг айтишича, ҳукумат қарори билан етим болалар ва ота-она қарамоғидан маҳрум бўлган болаларни тураржойлар билан таъминлаш тартиби белгилаб берилган бўлса-да, жойларда бу борадаги аҳвол қониқарли эмас.\n«2015–2019-йиллар давомида меҳрибонлик уйлари битирувчиларининг бор-йўғи 40 фоизи уй билан таъминлангани ҳам бу борадаги ҳолатни кўрсатиб турибди.\nШу боис етимларни уй-жой билан таъминлаш масаласига жиддийроқ ёндашиш, бу борада ҳокимларнинг масъулиятини ошириш, амалдаги қонун ҳужжатларига ҳудудидаги етимларни тураржой билан таъминлашга бармоқ остидан қараган, мажбуриятларини лозим даражада бажармаган ҳокимларни жавобгарликка тортиш бўйича нормалар киритиш керак, деб ҳисоблайман», – деди Нормуродов 27 февраль куни Сенатнинг Ёшлар, маданият ва спорт масалалари қўмитаси йиғилишида.\nҚўмита раиси ўринбосари Дилором Тошмуҳамедованинг сўзларига кўра, соҳага оид қонун ҳужжатларининг аксарияти анча йиллар аввал қабул қилинган бўлиб, бугунги кун талабларига жавоб бермайди.\n«Шу сабабли қонун ҳужжатларини инвентаризациядан ўтказиш, жумладан, етимлар ва ота-она қарамоғидан маҳрум бўлган болаларни ижтимоий ҳимоялаш тўғрисида яхлит қонун лойиҳасини ишлаб чиқишни ҳукумат олдига вазифа қилиб қўймоқдамиз», – деди Дилором Тошмуҳаммедова.\nСенат томонидан Қорақалпоғистон Республикаси Вазирлар кенгаши, вилоятлар ва Тошкент шаҳар ҳокимликларига уй-жойга муҳтож сифатида рўйхатда турган етим болаларга давлат бюджети ҳисобидан трансфертлар ажратиш масаласини тезроқ ҳал этиш вазифаси юклатилмоқда.\nСенатор Жамшид Хўжаев «танганинг бошқа томони» ҳақида гапирди.\n«Етимларни уй билан таъминлаш – долзарб, ижросини кечиктириб бўлмайдиган масала. Лекин танганинг бошқа томони ҳам бор. Бугунги кунда ҳокимларнинг етимларни маҳаллий бюджетдан уй билан таъминлаши жуда қийин бўлиб қолди. Чунки ҳудудлардаги катта корхоналар тўлайдиган солиқлар республика бюджетига ўтиб кетди, табиийки ҳокимликлар ижтимоий ҳимоя учун зарур маблағларни топишга қийналишмоқда.\nҲозирги кунда Навоийда ижтимоий ҳимояга муҳтож 3500 нафар одам уй олиш учун навбатда турибди. Уларнинг орасида етимлар ҳам бор.\nШу боис етимларни уй-жой билан таъминлаш ҳақидаги қонун ҳужжатларини такомиллаштириш вақтида ҳокимликлар тураржой учун маблағларни қаердан олишини, яъни молиявий манбаларни ҳам аниқ кўрсатиб қўйиш керак. Маҳаллий бюджетдан бу харажатларни амалга ошириб бўлмайди, натижада етимлар вақтинча яшаб туришлари учун ётоқхоналар ёки бошқа жойларга жойлаштирилиб қўйилади. Бу эса муаммога ечим бўла олмайди», – деди Ўзбекистон ёшлар иттифоқи Навоий вилояти кенгаши раиси Жамшид Ходжаев.\nХалқ таълими вазири ўринбосари Дилшод Кенжаевнинг маълум қилишича, 2011–2019-йиллар давомида меҳрибонлик уйларининг 2307 нафар битирувчисидан 1024 нафари тураржойга муҳтож деб топилган, бироқ 2020 йил январь ҳолатига кўра уларнинг 450 нафари уй билан таъминланиб, 574 нафари ҳалигача ўзига берилиши керак бўлган уйларни кутмоқда.\nХалқ таълими вазирлиги томонидан Kun.uz'га тақдим этилган маълумотга кўра, Тошкент, Сирдарё, Самарқанд, Навоий, Андижон вилоятларида етимларни уй-жой билан таъминлаш кўрсаткичлари қониқарли эмас.


2 ёки 5 контур уяли ўрамлар картон қутига жойланади. 10 таблеткадан контур уяли ўрамда\n1 таблеткада фаол модда: Минимал ферментли фаоллигига эга бўлган - 0,240 г панкреатин сақлайди: (липаза - 8000 ХБ FTP; амилаза - 5600 ХБ FTP; протеаза - 370 ХБ FTP) ёрдамчи моддалар: натрий хлориди, аэросил, микрокристаллик целлюлоза, коллидон CL, магний стеарати, полиакрилат дисперсия 30 %, пропиленгликоль, тальк, титан диоксиди, кислотали қизил.\nМеъда ости безининг ташқи секретор фаолиятининг етишмовчилиги (сурункали панкреатит, муковисцидоз ва бошқалар). Меъда, ичак, жигар, ўт қопининг сурункали яллиғланиш-дистрофик касалликлари, шу аъзоларнинг резекцияси ёки нурланишидан кейинги овқат ҳазм қилишнинг бузилишлари, метеоризм, диарея билан бирга кечувчи ҳолатлар (мажмуавий даволаш таркибида). Меъда-ичак тизимининг фаолияти меъёрида бўлган беморларда овқатланишини бузилишлари, шунингдек чайнаш фаолиятининг бузилишларида, мажбурий узоқ муддатли кам ҳаракатликда (иммобилизация), кам ҳаракатли турмуш тарзида овқат ҳазм қилишни енгиллаштириш учун. Қорин бўшлиғи аъзоларини рентгенологик ва ультратовуш текширишларга тайёрлаш.\nДоза шахсий, меъда ости безининг фаолиятини етишмовчилигининг даражасига қараб белгиланади. Одатда препарат ҳар бир овқатланишга 1-4 таблетка дозада (бу липазанинг 8 000-32 000 ХБ FTP миқдорида мос келади) буюрилади. Таблеткалар ичга, овқатдан олдин ёки овқат вақтида, чайнамасдан, кўп миқдордаги суюқлик билан, яхшиси ишқорий бўлмаган - сув, мева шарбатлари билан буюрилади. Катталар учун суткалик доза 48 000 - 150 000 ХБ FTP (6 - 18 таблеткани) ташкил этади. Меъда ости безининг ташқи секретор фаолиятининг умумий етишмовчилигида (масалан, кистали фиброзда) доза суткада 400 000 ХБ FTP гача оширилиши керак, бу катта ёшдаги одамнинг липазага суткалик эҳтиёжига тўғри келади. Даволаш курси бир неча кундан (парҳезнинг бузилишлари туфайли ҳазм қилиш жараёнининг бузилишларида) бир неча ойлар ва ҳатто йилларгача бўлиши мумкин (доимий ўринбосар даволашни зарурати бўлганда).\nУзоқ вақт қўлланганида камдан-кам ҳолларда юқори сезувчанлик реакцияларининг ривожланиши мумкин. Препаратнинг юқори дозалари узоқ вақт қўлланилганда гиперурикозурия ривожланиши мумкин. Шунингдек ичакни ўтказмаслигининг симптомлари пайдо бўлиши мумкин (илеоцекал бўлимида ва юқорига кўтарувчи чамбар ичакда).\nЎткир панкреатит, сурункали панкреатитнинг кучайиши, препаратнинг таркибий қисмларига юқори сезувчанлик.\nМуковисцидозда препаратнинг дозаси истеъмол қилинадиган овқатнинг сифати ва миқдорини ҳисобга олган ҳолда ёғларнинг сўрилиши учун зарур бўлган ферментларнинг миқдорига тўғри келиши керак. Панкреазимни узоқ муддат қўллашда темир препаратларини қабул қилиш керак. Панкреазимни ҳомиладорлик ва лактация даврида қўллаш мумкин.\nПрепаратни қуруқ, салқин, ёруғликдан ҳимояланган ва болалар олаолмайдиган жойда, 15 C дан юқори бўлмаган ҳароратда.


Тошкент, прописка: Ўзбекистон ўз фуқароларини дискриминация қилишни қачон тўхтатади? — Minbar\n13 июн 10:43 2 дақиқада ўқийсиз Мақолалар\nЎзбекистон ички ишлар вазирлиги раҳбарияти нега Ўзбекистон фуқароларининг Тошкент пропискасига оид ҳуқуқлари поймол этилаётганини тушунтириб беролмади.\nРоссия империясида жорий этилган ва сўнг СССР ва мустақил Ўзбекистонда амалда бўлган прописка тартиби халқаро қонунчиликка зид экани кўп бор қайд этилган.\n«BBC Uzbek»нинг «YouTube»даги жонли мулоқоти ушбу мавзуга бағишланди.\n«Ўзбекистон конституциясининг 28-моддаси 1-хатбошисида шундай ёзилган: "Ўзбекистон Республикаси фуқароси республика ҳудудида бир жойдан иккинчи жойга кўчиш, Ўзбекистон Республикасига келиш ва ундан чиқиб кетиш ҳуқуқига эга". Лекин ана шу модданинг 2-хатбошисида "Қонундан белгиланган чеклашлар бундан мустаснодир" деб мана шу Тошкент пропискаси қонунийлиги ёзиб қўйилган. Лекин бошқа томондан Ўзбекистон Инсон ҳуқуқлари умумжаҳон декларациясига қўл қўйган. Ана шу декларацияга кўра ҳар бир шахс ўз мамлакати дохил бошқа ҳар қандай мамлакатга бориш, ўз мамлакатидан чиқиб кетиш, ўз мамлакатининг ичида эркин ҳаракатланиш, ўз мамлакатига қайтиб келиш ҳуқуқига эга. Ана шу жиҳатдан олиб қарайдиган бўлсак, Ўзбекистон конституциясининг 28-моддаси Ўзбекистоннинг ўзи қўл қўйган халқаро ҳужжат – Инсон ҳуқуқлари умумжаҳон декларациясига зид», – дейди Бахтиёр Шоҳназар.\n«Амалдаги қонунчиликдаги чекловлар деган нарса конституция томонидан берилган ҳуқуқ ва эркинликларни чекламаслиги лозим. Ҳамма жойда айтиб ўтилади: фақатгина давлат хавфсизлиги, жамият хавфсизлиги билан боғлиқ масалалардагина чеклов бўлиши мумкин. Ҳатто СССР замонида СССР Конституциявий суди ҳам пропискани фуқароларнинг эркин ҳаракатланиш ҳуқуқини бузадиган тартиб деб ўша пайтдаги СССР конституциясига зид деб топган экан», – дейди Ботиржон Шермуҳаммад.\n11 июн 13:00 3 дақиқада ўқийсиз


ДСҚ: лойиҳанинг мақсади – ноқонуний пул айланмасини аниқлаш | NORMA.UZ\nДСҚ ва МБнинг “Ўзбекистон Республикаси Марказий банки ва тижорат банклари томонидан банк ҳисобварақларига оид ахборотларни Давлат солиқ қўмитасига электрон узатиш тартиби тўғрисидаги низомни тасдиқлаш ҳақида”ги қўшма қарори лойиҳаси кенг резонансга сабаб бўлди.\nAксарият хорижий мамлакатларда тижорат банклари шубҳали операцияларни таҳлил қилади. Ноқонуний пул оқимлари белгилари аниқланса, бу ҳақда солиқ идораларига ва иқтисодий жиноятларга қарши курашиш органларига хабар беради.\nЎзбекистонда бундай амалиёт мавжуд эмас, бу эса яширин иқтисодиёт ривожланишининг асосий омилларидан биридир.\nМаълумот учун. Фақатгина 2020 йил январь ойининг ўзида сотувдан тушган даромадлари камайган 185 та корхона таҳлил қилинганда, жисмоний шахсларнинг тўлов карталари орқали 6,3 млрд сўм миқдорида товар айланмаси аниқланди. Шунча вақт давомида улар 27 519 та транзакцияни амалга оширган. Солиқ тўлашдан бўйин товлаш фактлари мавжуд бўлиб, ушбу сумма ҳеч қандай расмий ҳужжатларда акс эттирилмаган.\nШу муносабат билан мақсади тадбиркорлар солиқларни тўлашдан бош тортмасдан қонуний фаолият олиб боришини таъминлашдан иборат бўлган қарор лойиҳаси ишлаб чиқилди.\nҲужжатга кўра, солиқ органлари сўров асосида МБ ва тижорат банкларидан юридик шахслар, ЯТТлар ҳисобварақлари ва жисмоний шахслар картасига бошқа жисмоний шахс картасидан пул ўтказмаларини амалга ошириш тўғрисида маълумот олади.\nМаълумотлар инсон омили аралашувисиз солиқ тўловчиларни хавф мезонлари бўйича сегментлашда фойдаланилади. Вазифа - давлат рўйхатидан ўтмасдан, ноқонуний тадбиркорлик фаолияти билан шуғулланаётганларнинг савдо айланмалари аниқлаш ҳисобланади. Маълумотлар ҳамма солиқ хизмати ходимлари учун очиқ бўлмайди – маълумотни таҳлил қилиш фақат ДСҚда автоматлаштирилган тизимда амалга оширилади.\nБу ҳақда қонунчилик нима дейди\nМижозлар - юридик ва жисмоний шахслар ҳисобварақлари тўғрисидаги маълумотларнинг тақдим этилиши СКнинг 134-моддасида мустаҳкамланган. Банк ҳар қандай юридик ёки жисмоний шахснинг ҳисобварағи очилганлиги (ёпилганлиги), ҳисобварағи реквизитларининг ўзгартирилганлиги тўғрисидаги ахборотни тегишли ҳодиса рўй берган кундан эътиборан 3 кун ичида солиқ органига маълум қилиши шарт.\n«Банк сири тўғрисида»ги Қонуннинг 11-моддасида шундай дейилган: «Банк сирини ташкил этувчи маълумотлар давлат солиқ хизмати органларига банк мижозига (вакилига) солиқ солиш масалаларига тааллуқли ҳолларда қонун ҳужжатларига мувофиқ тақдим этилади».\nШу тариқа, қарор лойиҳаси қонунчиликка зид эмас.\nРақамлаштириш ва яширин иқтисодиёт\nРақамлаштиришнинг ривожланиши билан электрон тижорат кенгаймоқда. Telegram каналлари, Instagram, Facebook орқали товарлар ва хизматларни сотиш амалга оширилмоқда. Ҳақини тўлашда «сотувчи»лар аксарият ҳолларда пулни жисмоний шахслар картасига ўтказишни сўрашади.\nБундай «тадбиркорлар»нинг аксарияти давлат рўйхатидан ўтмаган. Уларнинг даромадлари декларация қилинмайди ва шу сабабли солиққа тортилмайди, бу яширин иқтисодиётнинг ўсишига олиб келади.\nЖисмоний шахсларнинг пластик картасига катта миқдордаги маблағ келиб тушиши далили шубҳали бўлмаганда солиқ ундириш учун сабаб бўлмайди. Таъкидлаш жоизки, ДСҚ мижозлар депозитлари, дивидендлар ва иш ҳақи тўғрисидаги маълумотларни сўрамайди.\nЛойиҳада таклиф этилаётган тартиб қуйидагиларни таъминлайди:\nтадбиркорлик субъекти сифатида ўз вақтида рўйхатдан ўтиш орқали электрон тижоратни қонунийлаштириш;\nишончли солиқ базасини яратиш;\nяширин иқтисодиётга барҳам бериш ва қулай ишбилармонлик муҳитини яратиш.\nҲужжат даромад оладиган барча тадбиркорлик субъектлари учун тенг рақобат шароитларини яратади. Солиқларни тўлаш – бу ҳар бир кишининг Конституцияда мустаҳкамланган бурчи ва ҳар қандай ҳалол солиқ тўловчи солиқ тўлашда танланган принцип йўқ, деб ҳисоблашга ҳақли.


Ургенчда иккинчи бўлдик | "NAVBAHOR" FUTBOL JAMOASINING RASMIY WEB SAHIFASI\nУргенчда иккинчи бўлдик\nУргенч шаҳрида 2004 йилда туғилган ўсмирлар ўртасида ўтказилган Ўзбекистон чемпионати якунланди. Мазкур мусобақада қатнашган “Навбаҳор” ўсмирлари финалга қадар етиб келишни уддасидан чиқишганди. Мусобақанинг ҳал қилувчи учрашувида вакилларимиз Хоразм вилояти терма жамоаси билан баҳс олиб боришди. Муросасиз руҳда ўтган ўйинда мезбонлар 2:0 ҳисобидаги ғалабани қўлга киритишди. Шу тариқа Хоразм вилояти ўсмирлари Ўзбекистон чемпиони деган шарафли номга сазовор бўлишди. Ўсмирларимиз эса иккинчи ўрин билан кифояланишди. Чемпионат низомида 3-ўрин учун ўйин ўтказиш кўзда тутилмаганлиги сабабли ярим финалда мағлуб бўлган Фарғона ва Сирдарё вилояти терма жамоалари фахрли учинчи ўрин соҳибига айланишди. Чемпионат якунида ғолиб ва совриндорларни тақдирлаш маросими бўлиб ўтди. Шунингдек, ташкилотчилар чизиқлар бўйича ҳам энг яхшиларни аниқлашди. Улар орасида тарбияланувчиларимизни борлиги ҳам қувонарлидир. Мансур Абдуллаев чемпионатнинг энг яхши ҳимоячиси деб топилган бўлса Жавоҳир Абдужабборов энг яхши ҳужумчи номинациясида ғолиб деб топилди.


Вашингтон ва Сэул Пхеньян билан сўзлашувлар ўтказиши мумкин\n21 октябр 2021, Тошкент вақти: 09:49\nАҚШ ва Жанубий Корея Пхеньян иғво тактикасидан воз кечган тақдирда Корея халқ демократик республикаси билан сўзлашувлар ўтказиши мумкин.\nБундай баёнот билан АҚШ Давлат котибининг Жанубий Осиё мамлакатлари бўйича ёрдамчиси Курт Кэмпбелл чиқиш қилди. Агар Шимолий Кореянинг нияти мулоқот қилиш бўлса, у муроса қилишга тайёр эканлигини намойиш қилиши лозим, деган фикрни билдирди Кэмпбелл.\nДавлат котиби ёрдамчисининг чиқиши арафасида, пайшанба куни Шимолий Корея армияси қўмондонлари билан Жанубий Кореядаги БМТнинг АҚШ етакчилигидаги ҳарбий миссияси вакиллари ўртасида учрашув бўлиб ўтди. Учрашув тафсилотлари маълум эмас.


15:33 / 01.03.2017\nБугун ҳам кечагидек, Тошкент ва бошқа шаҳар ҳамда туманларда PAYNET хизмати орқали тўловлар учун фақат нақд пул қабул қилинмоқда. «Терминал йўқми?» саволига ходимлар елкаларини учириб қўйишмоқда. Шундай ҳолатга дуч келган Podrobno.uz ходими ушбу масала юзасидан изоҳ сўраб Uzpaynet компаниясига мурожаат қилган.\n«Ўзбекистон Президентининг 15 февралдаги «Пул айланмасини такомиллаштириш ва пластик карточкалар орқали тўловларни ривожлантириш тўғрисида»га қарори қабул қилинганидан сўнг, биз барча агентлар билан боғланиб, терминаллар бор-йўқлиги борасида ўзига хос инвентаризация ўтказдик. Кўпчиликда бу қурилма йўқлиги аниқланди. Бизнинг талабимиз бўйича барча агентлар зудлик билан ўзларига хизмат кўрсатувчи банклар билан боғланишган ва терминал сўраб ариза ёзишган», - деган компаниядаги агентлик манбаси.\nУмуман олганда шундай вазият юзага келишини кутиш мумкин эди. Президент Шавкат Мирзиёевнинг ушбу қарори эълон қилингач, пойтахт ҳокимиятида матбуот анжумани ўтказилди. Унда Тошкент шаҳар давлат солиқ бошқармаси вакилининг маълум қилишича, чакана савдо ва пулли хизматлар кўрсатиш шохобчаларини инвентаризациядан ўтказиш бўйича илк 4 кунда 1700га яқин терминал етишмаслиги аниқланган. «Текширув якунида 5000−6000 терминал етмаслиги аниқланиши эҳтимол», - дейишганди солиқчилар.


Эр дардида бир-бирини туртиб сураётган қизлар ёхуд жосусни фош этган ўзбек мусиқаси... » Sangzor.uz - Инновацион ахборот портали\nSangzor.uz » Жамият » Эр дардида бир-бирини туртиб сураётган қизлар ёхуд жосусни фош этган ўзбек мусиқаси...\nМуаллиф Admin Сана 12-11-2019, 11:03 Фикрлар "0" Кўрилди: 312\nҲа, Нил дарёси сатҳини ўлчаб бугун Миср тараққиётига ҳисса қўшган Фарғоний, “0” рақами орқали LG, SAMSUNG, NOKIA каби компанияларни маънавий қарздор қилган Хоразмий авлодлари поездни кўргач, “Темир махлуқ”, дея ҳайратланди.\nXIX асргача самурайлар қиличидан бошқа қудратли куч йўқлигига ишонган Япониянинг кейинчалик “очиқ эшиклар сиёсати”ни олиб бориб, капитализм йўлини танлаганига дунё гувоҳ.\nФақатгина биз дунёдан оладиган турли маданият ва урфодатлар миллий манфаатларимиз ва азалий қадриятларимизга зид келмаса бўлгани. Муҳими шу.\nЎзбек куйидан алаҳсираган жосус…\nЕвропалик жосус Ўрта Осиё хонликлари тарихи ва ҳарбий салоҳиятини ўрганиш учун саройга ўрнашиб олган. Юриш-туриш, қиёфа, хатти-ҳаракат, имо-ишорасидан ажратишнинг иложи йўқ. Ҳақиқий жосус. Қойил. Аммо бу қобилият ўзбек мумтоз мусиқаси олдида нақадар ожизлигини ҳис этганига манбалар гувоҳ.\nХуллас калом, муғаннийларнинг хониши, танбур (танани буровчи) ноласидан сарой аҳли бошини сараксарак қила кўзини юмиб олганда, қаердандир мусиқага мос равишда оёқ тепиб турган товуш эшитилади-ю, жосуснинг сири очилади.\nНега очилмасин. “Эй ўғил ҳаддингда тут, отанг сани сотгандаям, инчунин мушфиқ онанг гаплари оғир ботгандаям” мисрасидан ота-онаси олдидаги фарзандлик бурчи, шарқона руҳий тарбия, Ибн Сино асос солган мусиқа терапияни Ғарбдаги қайси мактабдан ўргансин?!\n1935 йил Буюк Британияда “Жаҳон халқлари мусиқа фестивали”да Уста Олим Комиловнинг доира чалган панжаларидан ҳайратланиб, унинг панжаларидан гипсдан нусхаси олингач ҳозиргача Лондон музейида сақланаётган “Ўзбек доирачиси панжаси” ёдгорлигини қаердан билсин?\nБугун Бетховен, Моцарт, Бах мумтоз мусиқасига нари қилиб, оломон Париж саҳнасида Муножот Йўлчиевага қарата: “Мен фалаж эдим. Сизнинг қўшиқларингиздаги дард, мусиқангиздаги сеҳрли оҳанг билан тузалдим”, дея севинч ёшини тўхтата олмаган мухлиснинг мусиқий маданиятини қандай англасин?\nГул меники, эр меники…\n“Келинчак томонидан гул отиш маросими амалга оширилди ва унда гулдастани келиннинг дугоналари илиб олишди”…\nКўз олдингга “Сен етим эмассан” фильмидаги нонга тўймаган болакайларнинг тарелкадаги нон бўлаклариям майли, нон ушоқларини ҳам териб еяётгани келади. Бу болаларку уруш пайти нонга тўймаган. Бу келин дугоналар-чи?\nАзал-азалдан халқимизда йигитларнинг оила қуриши ва оиланинг масъулиятини англаши учун кучли руҳий тарғиботлар амалга оширилади.\nМисол учун, келиннинг уйига борган куёв қўлига қанд-қурс солинган белбоғ берилади. Куёв отган белбоғни илиб олиш учун куёвжўралар шунақанги тортишадики, бу маросим олдида кўпкари хижолат.\nКерилади-да, шунча йигитлар орасидан айнан унинг ўғли оила ризқу-насибаси учун бир умр курашиб яшашини исботлаб бергандан кейин.\nҒолибона назар солади-да, девор панасидаги гўзал қизлар ўғлига зимдан қараб тургандан кейин.\nМағрурланади-да, ёнидаги аёллар қани эди, шундай абжир, оилапарвар куёвим бўлсайди, дея орзу қилиб қиз ўстираётган онахонларга қарата: “Қизинг бўлса шундай йигитга берасан-да”, дея баланд овозда гапиргандан кейин.\nҒарбда-чи? Бугун Европа оилашунослари аҳоли демографик инқирозидан чиқиб кетиш учун қизларни оила қуриш ва фарзанд кўришга қизиқтириш билан овора.\nАйтайлик, тўйхонада йиғилган омма олдида келин қўлидаги гулни орқага отади. Уларнинг тарғиботи бўйича гулни олган қиз турмушга чиқиши керак. Гулни илиб олиш учун қизларнинг қўлларини тепага чўзиб, эр дардида бир-бирини итариб тепишаётган ўзбек қизларини кўрган Кумуш XXI асрда ҳаётда эмас, “Ўткан кунлар” китобида яшаётганидан хурсанд.\nСоч ўрами бузилган, кўйлаклар бир аҳволда, гулни илиб: “Эр борми?” қабилида қўлларини баланд кўтарган қизнинг онаси тўйхона бурчагига яширинган.\nЯширинади-да, тумонат одам олдида қизи “Мана менман эрсираган. Уйланадиганинг борми?”, дея атрофга жавдираб тургандан кейин.\nҚизаради-да, даврадаги аёлларга гап бермасдан қизининг хулқи, ҳатто ибосига фаришталар ҳасад қилишидек уйдирмаларни тўқиб турган бир пайтда аёлларнинг “Узр, опажон. Ана у гул кўтариб турган тасқарани айтяпсизми?”, дея мот қилганидан кейин. Агар шундай аёллар тўйхонада бўлса?!\nБошини эгиб туради-да, никоҳ маросимида мулланинг “Фалончи қизи, ўзингизни фалончига тан маҳрамликка берасизми?” сўровига худди-ки уялиб бош қимирлатиш “саҳнаси”ни ўргатган она бугун қизининг тўйхонадаги томошасидан кейин.\nЎйлаб қоласан, бугун баъзи тўйлардаги гул отиш лавҳаларини жамлаб кино ишласа бўлади. Фақат кинонинг номи “Сен етим эмассан” эмас, балки “Сен эрсиз эмассан, тинчлан жигарим!”\nЎзбек ошпазининг фаросати …\nМосквадаги “Казан” (Қозон) ресторани бош ошпази Ҳаким Ғаниевнинг ярим тонналик норин таоми тайёрлагани учун “Гиннесс рекордлари” китобига киритилганидан хабар топган хорижий журналистлар марғилонлик ошпазни мот қилишмоқчи бўлишди.\n– Ҳаким ака, табриклаймиз. Москвада ошхона очиб, яна бунинг устига, “Гиннесс рекордлари” китобига киришингиз, бу – бахт. Лекин бир савол бор?\n– Сиз ҳар доим интервьюларда “Биз ўзбекларда ўнг қўл билан таом ейди. Ўнг қўл билан барча ишлар бажарилади. Оёқ кийим ҳам ўнг оёқдан кийилади. Фақат ҳожатхонада чап қўл ишлатилади”, дея айтиб келасиз. Унда нега бугун норин учун қўйнинг чап оёғидан фойдаландингиз?\nБиз дунёда “Fastfood” брендини кашф қилдик, дея чираниб, ҳатто миллий таоми бўлмаган баъзи давлатлар қўй ўзининг оёғига ётгани учун унинг гўшти ер захидан бузилмаслиги, шунинг учун қўйнинг таъми бузилмаган чап оёғидан фойдаланишини қаердан тушинсин?!\n“Биз дунёга гигиена олиб келдик, унитаз, туалет қоғози олиб келдик“, дея чиранаётган Ғарб аслида Ибн Синонинг ўлат, зотилжам, вабо касаллиги ялмоғизлар супургисидан эмас, ҳаво, каламушлар орқали юқишини қаердан билсин?\n“Дастурхон учун тиш кавлагич, санчқи яратдик, овқатдан сўнг ҳўл сочиқ (влажная салфетка)“, дея керилаётган шоввоз аслида “Қарисан, қартасан, асл зотингга тортасан” шиорига амал қилиб, уйқудан уйғонган заҳоти қўлюзини ювмасдан кофе дамлаб ичмасди.\nХулоса ўрнида, бугун ана шундай “оммавий маданият” сарқитлари борки, на миллий қадриятларимиз, на миллий урф-одатларимизга тўғри келади. Улар шунчаки, пайванд қилишга ярамайдиган бошқа боғнинг касалманд новдаларига ўхшайди.\nОта-боболаримиз айтишича, кўчатга пайванд қилинган новда агар мева берса, унинг данагидан кўпайтириб бўлмас экан. Сабаби, илдизи мустаҳкам ниҳолга пайванд қилинган новда илдизсиз экан.\nМабодо, касалманд новдалар хонадонимиз боғида ўсиб чиққудек бўлса, интернет, телефон, телевизорни ўчириш эмас, балки “тафаккур қайчи”мизни қўлга олсак бўлгани…\nКатегория Жамият Кўрилди 312\nСўнгги пушаймон ўзингга душман\nБу йил кириш имтиҳонларига кечиккан абитуриент тестга киритиладими?\nИкки қиз iPhone сабаб 19 ёшли талаба йигитни зўрлади\n“Болалар ва ёшларни мутолаага жалб қилиш бўйича энг яхши услубий ишланма/лойиҳа” Республика танлови эълон қилинмоқда\nДепутатлар мажбурий меҳнатга қарши яна бир қонунни қабул қилди\nБаланд пошнали оёқ кийимларни илк бора эркаклар кийганми?\nЖиззахда хизматини экспорт қилган тадбиркор нега жарима тўлади?\nЖиззахда 2 йилликка – иккита бино топширилди\nҚонли ҳодиса: Германияда муҳожир она-болани поезд тагига итариб юборди (+18 видео)


“Ақлли бошлар” четга чиқиб кетмоқда(ми?) ёхуд хорижга интилаётган ёшлар ассоциация нигоҳида – Yoshlar ovozi\n“Ақлли бошлар” четга чиқиб кетмоқда(ми?) ёхуд хорижга интилаётган ёшлар ассоциация нигоҳида\n31.07.2019 Yoshlar ovozi\nЎзбекистон ёшлар иттифоқи Марказий Кенгаши қошида Ўзбекистон ёшлари умумжаҳон ассоциацияси ташкил этилганига ҳали кўп бўлгани йўқ. Ассоциация ўтган қисқа вақт давомида хорижда таълим олаётган, меҳнат қилаётган ёшлар ҳамда ўзбек диаспоралари билан ҳамкорлик қилиш, уларни ҳар томонлама қўллаб-қувватлаш, жамиятда ўз ўрнини топишига кўмаклашиш борасида салмоқли қадамларни қўйди. Ассоциация раиси Муродилла Алимбоев билан суҳбатимиз айни мавзуда бўлди.\n—Муродилла, аввало, хорижда таълим олаётган, меҳнат қилаётган ёшларимизнинг ҳуқуқ ва манфаатларини ҳимоя қилиш, бошқа турдаги амалий ёрдамлар кўрсатиш борасида ассоциация томонидан қилинаётган ишлар тўғрисида фикрлашсак.\n— Ҳозирги кунда Ўзбекистон ёшлари умумжаҳон ассоциациясининг юзга яқин вакили Германия, Япония, Туркия, Миср, Жанубий\nКорея, Хитой, Россия, Қозоғистон каби давлатларда фаолият юритмоқда.\nВолонтёрлар сафи кундан-кунга кенгайиб, айни пайтда минг нафардан ошганини алоҳида таъкидлаш лозим.\nВазирлар Маҳкамаси ҳузуридаги Таълим сифатини назорат қилиш давлат инспекцияси ва ассоциациямиз ўртасида имзоланган меморандум хорижда таълим олаётган ўзбекистонлик ёшлар муаммоларини кўриб чиқиш, ўрганиш, диплом нострификацияси билан боғлиқ масалаларни ҳал этишда муҳим ҳужжат бўлиб хизмат қилмоқда.\nХалқаро Person Hunters consulting компанияси директори — Юлия Яковлева билан ўзаро англашув ва ҳамкорлик тўғрисидаги меморандум имзолаганмиз. Мақсадимиз Ўзбекистондаги компанияларнинг Россия,\nХитой, Япония, Германия, Туркия, Латвия давлатлари вакиллари билан бевосита ҳамкорлигини йўлга қўйиш, хорижда таълим олаётган ҳамда ишлаётган ёшларимиз ўртасида қўшма лойиҳаларни амалга ошириш имкониятини яратиш.\n— Ассоциация қандай лойиҳаларни амалга оширмоқда?\n— Ўтган йилнинг ноябрь ойида Германия Федератив Республикасининг Берлин шаҳрида “Хорижий инновацион ғоялар ва технологиялар ҳамда уларни Ўзбекистонда татбиқ қилиш истиқболлари” мавзуида илмий-амалий анжуман ўтказдик. Мақсадимиз Германия ва Европа давлатларидаги ватандошларимиз турли йўналишларда ишлаб чиққан инновацион ғоялар, ноу-хау, ишланмалар ва янги технологик лойиҳалар билан яқиндан танишиш ҳамда бу лойиҳаларни Ўзбекистонда амалга оширишнинг маъмурий, қонуний асослари ва молиялаштириш масалалари юзасидан фикр алмашиш эди.\nАнжуман жуда қизиқарли ўтди. Унда ўзбекистонлик иқтидорли ёш олимлар билан бирга хорижлик мутахассисларнинг Ўзбекистон Республикасида қишлоқ хўжалиги, соғлиқни сақлаш, инновацион технологияларни жорий қилиш, энергетика, молия ва суғурта, шаҳарсозлик, туризм ҳамда тадбиркорликни ривожлантиришга қаратилган тақдимотлари намойиш этилди. Анжуманда саралаб олинган инновацион лойиҳа ва маърузалар тўплам сифатида чоп этилиб, тегишли вазирлик ва ташкилотлар эътиборига ҳавола этилади.\nЎзбекистон фуқароларини меҳнат қилиш ва таълим олиш учун хорижга кетиш жараёни билан таништириш, чет элдаги муҳитга интеграциялашувига кўмаклашиш, ҳуқуқий саводхонлигини ошириш, юз бериши мумкин бўлган хавф-хатарлар (фирибгарлик, товламачилик ва ҳоказо)дан огоҳ этиш мақсадида “Life Abroad” — “Хориждаги ҳаёт” лойиҳасини амалга оширдик. Шу йилнинг\n15-18 апрель кунлари Қашқадарё вилоятининг Касби, Деҳқонобод, Миришкор ва Ғузор туманларида, 29-31 май кунлари Самарқанд вилоятининг Нарпай, Оқдарё, Каттақўрғон туманлари ва Каттақўрғон шаҳрида ўтказилган мазкур лойиҳада 300 дан зиёд ёш иштирок этди. Тадбирда ватандошларимизнинг ҳуқуқий манфаатлари ва саводхонлиги, четда яшаш ва ишлаш учун зарур ҳужжатларни тайёрлаш, миграция қоидалари ва бошқа масалалар муҳокама қилинди.\nЯна бир лойиҳамиз “Career Bridge” — “Карера кўприги”деб номланади. Лойиҳанинг мақсади — Ўзбекистондаги вазирлик, идора ва ташкилотлар, хусусий сектордаги бўш иш ўринлари ҳақида маълумот тарқатиш, хориждаги нуфузли университетларда таҳсил олаётган ўзбек ёшларини мутахассислигидан келиб чиққан ҳолда ишга таклиф этиш, икки томонлама фикр ва маълумот алмашиш учун шароит яратишдан иборат.\nЧет элда таҳсил олаётган талабанинг олдида бир муаммо бўлади: “Ўзбекистонга қайтсам, иш топа оламанми?” Шу боис февраль ойида барча ижтимоий тармоқлар орқали онлайн видеоконференция ўтказдик. Конференцияда ахборот технологиялари, туризм, маркетинг, молия ва иқтисодиёт, тиббиёт йўналишида Япония, Хитой, Туркия, Латвия ва Россиянинг етакчи университетларида таҳсил олаётган 2000 дан зиёд битирувчи қатнашди. Ўзбекистондаги бўш иш ўринлари ҳақида тақдимот қилдик. Жами 60 та ташкилот (7 та давлат идораси ва 53 та хусусий сектор) бўш иш ўринлари ҳақида онлайн маълумот берди. Ёшларимиздан 20 нафари\nЎзбекистонда ишлаш истагини билдирди. Улар “British American Tobacco”, “Лукойл”, “Артел”, “Акфа”, “Акфа медлайн” каби компанияларда фаолият юритмоқчи. Айни пайтда уларни расман ишга қабул қилиш жараёни кетмоқда. Аммо 20 нафар битирувчининг ишга қабул қилиниши катта натижа эмас! Келгусида лойиҳани давом эттириб, бўш иш ўринлари ҳақида тез-тез тақдимот қилмоқчимиз.\n— Ностандарт, янгича фикрлайдиган кўплаб ёшлар юртимизда ўз ўрнини тополмай, хорижга интилмоқда. Қизиғи, улар ўша ерда униб-ўсмоқда. Буни қандай изоҳлайсиз?\n— Тан олиш керак, кўплаб интеллектуал салоҳиятли ёшлар хорижга чиқиб кетган. Ўзим чет элда ўқиганимда катта муваффақиятларга эришган илмли, ақлли ёшларимизнинг кўпини кўрдим. Уларнинг\nЎзбекистонда эмаслигидан афсусландим. Аммо аччиқ ҳақиқат шуки, биздаги шароит уларни қониқтирмаяпти.\nКелинг, буни иккита йўналиш мисолида кўрамиз. Давлат иши ва хусусий сектор. Давлат идораларида кўпроқ автократик бошқарув шакли ҳукмрон бўлгани учун ёшларимиз ишлай олмаяпти. Чунки иш вақти соат 9 да бошланиб, баъзан ходимлар тунги 22-23 га қадар ишдан чиқиб кета олмаяпти. Раҳбарларнинг автократик қараши, жамоадаги ёшларнинг фикри билан қизиқмаслиги, ўзининг дунёқарашидан келиб чиқиб иш олиб бориши янгича фикрлайдиган, тизимга янгилик киритмоқчи бўлган истеъдодли кадрларни қониқтирмаяпти.\nРаҳбар қўл остидагилар фикрига қулоқ солса, улар билан кенгашиб иш тутса, ривожланиш бўлади. Айниқса, ёшлар креатив ғоялар, ҳар қандай масалага ноодатий ёндашув, шижоат ва ғайрати билан жамоага кўтаринкилик бағишлайди. Афсуски, бир қолипга тушиб қолган, эскича фикрлайдиган раҳбарларнинг таъсири ҳали кучли бўлиб турибди.\nХусусий секторда эса келажак мавҳум. Чунки бу соҳада қонунлар тўлиқ ишлаяпти, деб бўлмайди. Ҳар икки ҳолатда ҳам маош масаласи бироз оғриқли.\nИнтелектуал салоҳиятли ёшларни ўзига тортаётган яна бир жиҳат, аксарият чет эл олий ўқув юртларига ўқишга кириш осон. Ишлаш учун ҳам худди шундай шароит яратилган. Масалан, Жанубий Кореяга ўқишга борган талаба 6 ойдан кейин иш фаолиятини бошлаши мумкин. Бунда маълум бир соатларда ишлаш имкониятига эга бўлади. Шу соатлар учун унга пул тўланади. Ўқишдаги шароитлар ҳам тубдан фарқ қилади. Талаба ўрганиши лозим бўлган фанларни ўзи танлайди. Ҳеч қандай қолипга тушишга мажбурланмайди. “Ўзинг учун ўқийсан” тамойили устун туради. Таълим тизими қизиқарли ишлаб чиқилган. Талаба шахс сифатида ривожланиш учун ҳаракат қилади. Ўз устида ишлайди. Турли йирик компаниялар билан амалиёт яхши йўлга қўйилган, барча тузилмалар яратилган.\nАммо ўқишга кетиб, асосий мақсадини унутиб, ўзини пул топишга урганлар ҳам йўқ эмас. Буларнинг барчаси йўқчиликдан. Айни шу жиҳатлар устида иш олиб боришимиз керак. Бизда потенциал катта. Ёшларимиз жуда зукко. Уларнинг бутун саъй-ҳаракатини ватанимиз гуллаб-яшнаши учун йўналтириш асосий вазифамиз.\n— Ўзга юртларда ҳақ-ҳуқуқи топталган ёшларимизнинг муаммолари билан қандай тартибда ишлаяпсизлар?\n— Шу йил 12 апрель куни Ўзбекистон ёшлари умумжаҳон ассоциациясининг расмий почтасига Туркиядаги вакил Эргаш Жумаев томонидан мурожаат келиб тушди. Унда Тошкент шаҳрида фаолият олиб бораётган консальтинг фирмаларидан бири 5 нафар юртдошимизга Истанбул шаҳридаги университетга шартнома асосида ўқишга қабул қилинганини айтиб, улардан\n15 минг АҚШ доллари олган. Аммо фуқароларимиз Истанбулга келиб, бу университетда улар ҳақида ҳеч қандай маълумот қайд этилмагани, университетнинг бу фирма билан ҳеч қандай алоқаси йўқлигини кўриб, алданганини тушуниб етган. Бу иш ассоциациямиз томонидан ўрганиб чиқилди ва Ички ишлар вазирлиги жиноят қидирув бош бошқармасига қонуний чора кўриш учун юборилди.\nҲозир бешта консальтинг компания устидан жиноий иш қўзғатилган. Ўқишга деб кетган ёшларимизга Туркияда қурол ўқталган, Кореяда депорт билан қўрқитганлар, минг афсус, ўзимизнинг миллатдошларимиз. Адлия ёки Олий ва ўрта махсус таълим вазирлиги бу ҳолатни назоратга олиши керак.\nХорижга чиқиб кетаётган ёшларга ўзимизни таништириш учун ҳаракат қиляпмиз. Хорижий блогерлар билан ишлаяпмиз. Ёшларимизга керакли маслаҳат бериб, ҳақ-ҳуқуқларини танитяпмиз. Турли мамлакатлардаги консуллик идораларимиз ҳам фаол ишлаяпти.\n— Хориждаги ўзбек диаспоралари билан ҳамкорлик ишлари ҳақида ҳам маълумот берсангиз.\n— Барча мамлакатлардаги ўзбеклар рўйхати шакллантириляпти. Маълумотларга кўра, 2016 йили Россияда жами 289 минг 862 нафар этник ўзбек истиқомат қилган. Бугунги кунда уларнинг сони ортган. Россияда 33 та ўзбек миллий маданий маркази ва жамиятлари фаолият юритади. Астрахань, Владимир, Мурманск областлари ва Красноярск шаҳрида меҳнат мигрантларини ҳимоя қилиш ва мослашишга кўмаклашиш марказлари, Смоленск,\nНовосибирск, Пенза областларида эса\nўзбек ва келиб чиқиши Марказий Осиёдан бўлган диаспораларни ҳимоя қилиш марказлари фаолият олиб бормоқда.\nҚозоғистонда қарийб 550 мингга яқин, АҚШда эса 2013 йилги маълумотларга кўра, 56 мингга яқин ўзбек умргузаронлик қилган. Улардан 12 мингга яқини Нью-Йоркда истиқомат қилиши ҳақида маълумотлар тўпланди. Биз шу ва бошқа мамлакатлардаги турли ташкилотлар билан алоқа ўрнатиб, ҳамкорликда иш олиб боряпмиз.\nЖорий йилнинг май ойида Ўзбекистон ёшлари умумжаҳон ассоциацияси делегацияси Афғонистоннинг Ҳайратон ва Мозори Шариф шаҳарларида бўлди. Балх вилояти ҳокимлиги, ёшлар ташкилотлари раҳбарлари билан биргаликда Ғулом Муҳаммади\nМайманаги номидаги хусусий мактабга бордик. Мактаб ўқувчилари дуч келаётган муаммолар, яъни ўқув қуроллари етишмовчилиги, дарслик китоблар умуман йўқлиги, таълим олиш учун шароитлар мавжуд эмаслиги маълум бўлди. Камчиликларни бартараф этиш чоралари кўрилди.Ўзбекистон делегацияси аъзолари хизмат сафари доирасида Балх давлат университетида фаол миллатдошларимиз\nНурулло Олтой, Муҳаммад Ёқуб Қуёш, Акик, Зия Қайсари ва талабалар билан учрашиб, Балх ва Жавзон олий билим юртидаги ўзбек тили ва адабиёти кафедрасида таълим олаётган ўзбекларга\n358 дона ўзбек адабиёти намуналарини тақдим этдик.\nРисолат МАДИЕВА суҳбатлашди.\n“Самовий тулпор”лар йўқолиб кетмаган\nСадоқатнинг олмос қирралари\nВатанпарварлик ўзликни англашдан бошланади\nУчбурчак ичидаги олам\nИсажон Cултон: “Aслида мукофотга онам лойиқ!”\n← Bolaga munosabat shumi?\n“Бир болага етти психолог ота-она” →


Хуршид Даврон. Темурбек ва Cароймулкхоним | www.ziyouz.uz\nБош саҳифа Ўзбек насри онлайн антологиясиХуршид Даврон (1952)Хуршид Даврон. Темурбек ва Cароймулкхоним\nҚозонхон қаcрда ўтириб базми жамшид қилишдан от миниб овга чиқиш ёки душман устига бостириб бориб, қилич чопишни маъқул кўраркан. Аммо суюкли хотини унга қиз туғиб берган кундан бошлаб, бу одатларини ташлаб, кеча-кундуз қизалоғи билан овунишни, у билан машғул бўлишни ҳамма нарсадан устун қўядиган бўлибди ва у келажакда қизим бир сарой мулки бўлсин, деб фарзандига Сароймулкхоним деб исм қўйибди. Вақт Қозонхон навқирон чоғида йўлбарсга қарата узган камон ўқидек тез учиб, Сароймулкхоним ўн олтига тўлибди. Унинг ҳусни-жамолини кўрганнинг ҳуши бошидан учиб, тили калимага келмай қоларкан. Ўша давр шоирларидан бири: “Агар унинг ҳусн-жамолини таърифламоқчи бўлсак, cўз ожизлик қилиб, гуноҳга ботиш мумкин, зеро қизнинг латофатини таъ-рифлашга қодир сўзлар дунёда йўқдир”, — деб айтган экан. Ўн олти яшар соҳибжамол мағрур эди, ўзига-ўзи мафтун эди. Оёқларидаги кумуш ҳалқаларни жаранглатиб сарой боғида ўйнаб юрар, не-не юраклар бу кумуш ҳалқачалар товушини эшитиб ҳушидан айриларкан. Қозонхон суюкли қизининг бўй етганини кўриб, Миcр ва Форc, Шому Ироқ, Чину Мочин, Дашти Қипчоғу Сақлаб, Хуросону Ҳиндистон томонларга карвонлар йўллаб, энг ноёб дуру гавҳарлар, қимматбаҳо тақинчоқлар, хос либослар келтиришга амр этибди.\nЗарбоф қаболар, заррин пешонабоғлар, ипак камзуллар, дур қадалган камарбандлар, садаф билан безатилган тилла ковушчалар, бахмал, белбурма кўйлаклар ортилган савдо карвонлари ошиқиб-тошиқиб Қозонхон манзилига кела бошлабди. Генуяликлар ва ўрислар, қора белбоғ боғлаган арманилар, пешоналарига хол қўндирган ҳиндлар, белларига чилвир боғлаган жуҳудлар Қозонхон қасрига биринчи бўлиб кириш учун елиб-югуришар, ўзаро ёқа бўғиб жанжаллашишар, аммо Қозонхон деярли ҳамма молларни сотиб олаётганини кўриб яна ҳамдард ва ҳамжиҳат бўлишарди.\nСароймулкхоним ўн олти ёшга тўлган куни хон қизига муносиб куёв излай бошлабди. Шу мақсадда қирқ бир мамлакатга чопар юбориб, шаҳзодаларни занжирcаройга чорлабди. Аммо келган шаҳзодаларнинг бирини қизи ёқтирмас, бошқасини ўзи ёқтирмай, ҳаммасини рад жавоб билан, ноумид қайтарибди.\nКунларнинг бирида, жасурлиги ва донолиги билан машҳур навқирон Темурбек унинг саройига кириб келибди. Бу ташрифдан хон беҳад кувониб кетибди. У қизига баҳоси бир шаҳар хирожига тенг шоҳона либослар кийдириб, бир вилоят хирожига тенг тақинчоқларни тақдириб Темурбек олдига олиб чиқибди. Темурбек қизга қараб «йўқ» дегандек бош чайқабди. Қозонхон «Темурбекка қизим ёқмади», — деб ўйлаб, хафа бўлибди. Лекин умид узмабди. Қизини мамлакатнинг бир йиллик хирожига тенг келадиган, ҳали кўз кўрмаган либосу зар-зеварга ўраб, яна навқирон йигитга рўпара қилибди. Темурбек яна «йўқ» дегандек бош чайқабди.\nТамом эсанкираб қолган Қозонхон хизматкорларига бор тақинчоқларни шу ернинг ўзига олиб келишни буюрибди, ўзи бўлса қизи таққан тақинчоқларни юлиб ола бошлабди. Сароймулкхоним бирпасда оддий оқ кўйлаги билангина қолибди. Шунда Темурбек «маъқул!» дегандек мамнун бош ирғабди. Қозонхон эса ҳайрон эмиш. Шунда навқирон Темурбек енгил бир таъзим қилибди-да:\n— Хон, гўзалликка тақинчоқлар ярашмайди! — дебди.\nБу сўзлар маъносини англаган оқила қиз бошини кўтариб биринчи бор Темурбекка қарабди. Икки кўз суҳбати бошланибди. Қизнинг кўзи дебди: «Мен шу йигитни бир кўришда севиб қолдим. У қаерга борса, мен ҳам бирга кетаман. У кимни суйса, уни суяман, кимни ёмон кўрса, шуни ёмон кўраман. У қайғурса, қайғуриб, кулса, куламан. У мени қиличи билан ҳимоя этса, мен уни муҳаббатим билан асрайман».\nЙигитнинг кўзи дебди: «Сен саҳро гулидек дилрабосан, ойжамол. Баҳор ёмғирлари ювган гул япроғидек юзларингда зарра доғ йўқ, оёқларингдаги кумуш ҳалқачалар товушини юрагим қўшиғига жўровоз қилай, ойжамол. Кўзларинг тубида жимирлаб турган чўғни оловга айлантирай, ойжамол. Сени тулпоримга миндириб олиб кетай, ойжамол».\nҚизнинг кўзи дебди: «Сенинг тулпоринг — учқур, қиличинг — кескир, қалқонинг — ўқ ўтмас, юрагинг — очиқ, аммо отингни муҳаббатим қувиб етгай, қиличинг сенга боғланган кўнглим ипларини қирқолмас, ишқим ўқи совутингни тешиб ўтгай, юрагингга кирай, бегим. Унда неча баҳорлар садоси бўлса, меники бўлсин, неча қишларнинг совуғи бўлса, уларни иситай, неча кузларнинг ҳасрати бўлса, кўнглимга олай, неча ёзларнинг ташналиги бўлса, кўзёшларимни ичирай… Мени бу ердан олиб кет, бегим. Мен учун каломинг болдай ширин бўлсин, қўлингдаги тафт кўксимдаги қўрқувни эритсин, ҳадикни қувсин».\nЙигитнинг кўзи дебди: «Сен саҳро ўртасидаги гулзорсан, ойжамол. Шу гулзор тиканлари меники. Кўзларинг бир жуфт чаросдек, лабларинг гул баргидек, қоматинг шамшоддек… Каломинг — тотли, рафторинг — латофатли. Оловлар ичида яшаган бир йигитман, бўронлар қўйнида адашган йўлчиман, дунёлар ичида яшаган митти зарраман. Энди сен олов бўл, бўрон бўл, дунё бўл, ойжамол».\nҚизнинг кўзи дебди: «Сенинг товушингни эшитиб дунёга келгандайман. Сен ёқиб қўйган чироқни кўриб йўл топгандайман. Сен айтган сўзни излаб юргандайман… Товушингни эшитиб келдим, энди қандай кетай. Сен ёққан чироқни топдим, энди қайга кетай. Сен айтган сўзни эшитдим, сени қандоқ унутай, бегим?»\nКўзлар гаплашганда муҳаббат тилмочлик қилади.\nКўзлар гаплашганда дунёни сукунат босади.\nДил денгиз бўлса, кўз шу денгизнинг сувини ёруғ дунёга инъом этаётган чашмадир.\nКўзлар сўзлашганда, улар дилларни ҳам осмонга кўтариб учадилар: ердаги дашт ёвшанлари ислари ҳам, қасрга кириш учун навбат талашаётган савдогарларнинг жанжал-сурони ҳам, қаср ортидаги яйловда бир-бири билан ўйнашаётган арғумоқларнинг сармаст кишнашлари ҳам, Қозонхоннинг ҳайрон назари ҳам уларга бегона эди.\nКўзни юмгил, кўзга айлансин кўнгил…\nАмир Темур довул сингари ўзга мамлакатлар тупроғига кириб бориб, жангу жадал билан банд бўлган чоғларида Бибихоним Самарқанд салтанатини бошқарар экан. Мана шундай пайтларда Темур пойтахтида осойишталик, адолату ҳақпарварлик барқарор бўлар, малика янги қурилишлар бошлаб шаҳар ҳусн-жамолини яна гўзал этувчи ҳашаматли бинолар, илму фан аҳлига ҳомийлик қилиб мадрасалар, дин равнақи учун масжидлар тиклар экан.\nОқила малика ўз паноҳидаги фуқароларнинг дилида яширин ётган сиру асрорни билмоқ, одамларнинг қувончу аламидан воқиф бўлмоқ мақсадида кечалари эркакча либос кийиб шаҳар айланар экан. У аввал бозор майдонига бориб, уйига шошилаётган бозорчилар гап-сўзини, кейин мозорга бориб ўша кун кимлар ерга топширилганини билиб олар экан, азадор оилаларга сарой хазинасидан ул-бул нарса бердириб юборар экан.\nҲар бири нақш олмадек келадиган юлдузлар фалак саҳнини ёритган савр тунларининг бирида Бибихоним ўзи қурдирган мадраса талабалари юриш-туришидан, аҳволидан хабар олиш учун ғарқ пишган марвартак тутининг ҳиди анқиб турган мадраса ҳовлисига кирибди.\nҲовлини айланиб юриб, ҳужраларнинг бирида ўтирган уч муллавачча суҳбатини эшитиб қолибди. Муллаваччалар китобу қаламларини бир четга қўйиб, бир-бирларига энг яширин сирларини очаётган экан. Суҳбат Бибихоним диққатини тортибди.\nТалабаларнинг бири — узоқ тоғ қишлоқларидан келиб ўқиётгани ва фақир оила фарзанди эканлиги билиниб турган, ҳусни қизларни тушига кирадиган даражада кўркам муллавачча йигит ички бир армон ва ҳавас билан:\n— Эҳ, қанийди бир марта бўлсаям Бўстонсарой дастурхонида қўйиладиган нозу неъматлардан тотиб кўрсайдим, ўлсам армоним қолмасди, — дебди.\nИккинчи талаба — келишган қоматли, ўқишдан кўра, кўпроқ ўзига эътибор беришга мойиллиги кўриниб турган, хушсурат муллавачча эса, завқи келганидан кўзларини юмиб айтибди:\nУ шу сўзни айтиб, кўзларини очибди-да, биринчи шериги билан унинг сиру асрорини индамай эшитиб ўтирган учинчи муллаваччага тикилиб колибди. Учинчи талаба — сабоқ олишдан кўра қилич чопишга ҳавасдорлиги кўзларида чақнаётган ўтдан сезилиб турган йигит эса дўстларига «Эҳ, сенларни қара-я!» дегандек бир оз тикилиб турибди-да:\n— Шуям орзу бўптими? Мен Амир Темурдек буюк Соҳибқирон бўлишни орзу қиламан! — дебди. Сўнгра, дўстлари оғиз очиб қолишганини кўриб, мийиғида кулибди-да:\n— Ана шунда, — дебди биринчи дўстига қараб, — сен орзу қилган нозу неъматлар ҳам ва сен… — у иккинчи дўстига қарабди, — ҳа, сен орзу қилган Бибихоним ҳам меники бўларди.\nТалабалар сўзини эшитган Бибихоним бир дам ўйланиб қолибди-да, индамай мадрасадан чиқиб кетибди. Тонг отиб, Самарқанд минораларининг зарҳал нақшларида қуёш нурлари жилоланиб турган бир пайтда қовоқларидан қор ёғилиб турган уч навкар мадрасага кириб келиб, кечаси бир-бири билан сирлашган уч муллаваччани Бўстонсаройга олиб кетибди. Гап нимадалигидан бехабар уч йигит юраклари така-пука, бир-бирига «Нима гап?», дегандек ташвишла қараб турганларида уларни Бибихоним ҳузурига олиб киришибди.\nСалтанат тахтида ўтирган Бибихонимни кўрган талабалар таъзим бажо қилишибди. Сўнг «буёғи нима бўларкин?» деган савол ичларини кемириб, қўлларини қовуштириб туришаверибди. Бибихоним тахтда ўтирганча:\n— Орзуларинг бўлса, менга сўйланглар, қўлимдан келса, бажо айлайман, — дебди.\nТўсатдан берилган бу саволдан бир оз талмовсираб қолган талабалар хаёлига баробар бир ўй келибди: тунги суҳбатимизни сарой хуфиялари эшитиб, Маликага етказибди-да! — муллаваччалар энди тамом бўлдик, деб дағ-дағ титрашга тушишибди.\nУлар жонларидан умидларини узиб турганларида, малика тахтдан тушиб келибди. Бўстонсарой дастурхони нозу неъматларини орзу қилган биринчи талабага қараб:\nМалика оҳиста қарсак чалган экан, олдиндан тайёрлаб, рози-ризолиги олинган сарой ошпази ва унинг қизини ҳамда муллани бошлаб киришибди. Ўша заҳоти никоҳ ўқитилибди.\n— Мен буюк соҳибқирон Амир Темурнинг жуфти ҳалолиман. Бироқ, гўзал бир канизагим бор, ҳуснда Мовароуннаҳру Хуросондагина эмас, Шому Ироқдаям тенги йўқ. Ўша соҳибжамол сенинг ҳалолинг бўлсин.\n— Сизларга Конигилдаги боғимни инъом қиламан, — дебди малика келин билан куёвга. — Бугун оқшом ўша боғда тўй базмини қилғаймиз.\nШундан кейин бахтдан маст бўлиб турган дўстларига такаббурона қараб турган, Темурдек буюк Соҳибқирон бўлишни орзу қилган учинчи йигитга қараб, Бибихоним шундай дебди:\n— Сенинг ишинг буларникидан осонроқ… — Малика бу сўзни айтиб бироз сукут қилибди-да, яна сўзлабди. — Балки оғирроқдир.\n— Амир Темурни соҳиби салтанат қилган мана шу қилич билан совути ҳамда юрагидаги олов. Мен сенга қилич билан совутни инъом қилурман, юрагингда ўт бўлса, у ёғи ўзингга боғлиқ, — дебди.\nТез орада саройда бўлиб ўтган бу ғалати воқеа бутун салтанатга ёйилибди. Етти кун деганда қирқ кунлик масофада турган Амир Темур қулоғига ҳам етиб борибди. Малика ва уч муллавачча ҳақидаги гапларни эшитган жаҳонгир хотинининг оқилалигига яна бир бор таҳсин ўқибди. Қувончини яширолмай табаccум қилибди — Cамарқанддан чиққандан бери Амир Темур тишини оқини кўрмаган боёнлар бу cирнинг cабабини билмай бошлари қотибди.\n← Аввалги Аввалги Саид Анвар. Тўкилмаган ҳангома (ҳажвия)\nКейинги → Кейинги: Зокир Худойшукур. Узилмаган қарз (ҳикоя)


Қуръони карим ҳақлари – КУН УЗ\nГлавная / Маданият / Қуръони карим ҳақлари\nAnvar 23.03.2018\tМаданият Comments Off on Қуръони карим ҳақлари 59 Показы\n1. Қуръонга имон келтириш.\n2. Қуръон ўқиш.\n3. Қуръон ёдлаш.\n4. Қуръон тинглаш.\n5. Қуръонни тадаббур қилиш.\n6. Қуръонга амал қилиш.\n7. Қуръон илмларини одамларга етказиш.\n8. Қуръон билан даволаниш.\nҚуръони карим Аллоҳ тарафидан нозил қилинганига имон келтирган банда мўмин ҳисобланади. Парвардигоримиз шундай марҳамат қилган: “Эй мўминлар, Аллоҳга, Унинг Пайғамбарига ва Ўз Пайғамбарига нозил қилган Китобга (Қуръонга) ҳамда У Зот илгари нозил қилган (барча) китобга имонингиз комил бўлсин! Ким Аллоҳга, фаришталарга, китобларига, пайғамбарларига ва охират кунига кофир бўлса, демак, у жуда қаттиқ адашибди” (Нисо сураси, 136-оят).\nҚуръонни тиловат қилиш энг катта ҳақлардандир. Аллоҳ таоло Расули акрам ва у зотнинг умматларини Қуръон ўқишга буюрган. Пайғамбаримиз соллаллоҳу алайҳи ва саллам ҳадисларида Қуръон ўқиш фазилатлари ҳақида хабар берганлар.\nКиши Қуръонни тўғри ўқиш учун асосан икки нарса талаб қилинади:\n1. Арабча ҳарфларни тўғри талаффуз қилиш;\n2. Тажвид илмини амалий жиҳатдан ўзлаштириш.\nҚуръон ёдлаш жуда фазилатли амалдир. Ҳадиси шарифларда, Қуръонни қалбга жо қилишнинг фойдалари ҳақида сўз юритилган. Жумладан, қори жаннатда Қуръон оятларини ўқиб, мартабаси кўтарилиб бориши, ёдлаган охирги оятни ўқиган жойи унинг энг юқори даражаси бўлиши айтилган. Уламолар, “Қуръонни тўлиқ ёд олиш фарзи кифоя. Намозни ўқишга етадиган даражада сура ва оятларни ёдлаш эса фарзи айндир”, дейишган. Шунинг учун ҳар бир мусулмон банда намозни тўкис адо этиши учун маълум сура ва оятларни пухта ёдлаб олиши лозим.\n4. Қуръон тиловатига қулоқ солиш.\nҚуръони карим ўқилганида, одам жим туриб, Қуръоннинг оятларига қулоқ тутилади, унда нима дейилаётганига эътибор берилади, Аллоҳ даъватига ижобат этилади. Қуръон ўқилаётганда туриб кетиш, тиловатга бепарво бўлиш мусулмон одамга ярашадиган иш эмас. Айниқса, жамоат намозларида бунга эътибор бериш керак.\n5. Қуръонни тадаббур (тафаккур) қилиш.\nАллоҳ таоло Қуръон ўқиганда унинг оятларини тадаббур қилишга буюрган. Оятларни тадаббур қилмайдиган кимсаларга танбеҳ берилган. Қуръонни тадаббур қилган одам унда бирон ихтилоф йўқлигини, бир оят бошқа бир оят маъносига мувофиқ келишини англаб етади.\n6. Қуръон кўрсатмаларига амал қилиш.\nҚуръоннинг нозил қилинишидан кўзланган асосий мақсадлардан бири – кўрсатмаларига риоя этиш, десак муболаға бўлмайди. Зеро, бошқа ҳақлар Қуръонга амал қилиш ҳақига боғлиқ: Қуръонни ўқиган, эшитган, тушунган, Қуръонни эъзозлаган одам Қуръонга амал қилади.\nҚуръонга оғишмай амал қилишда саҳобаи киромлар биз учун ўрнакдирлар. Ривоят қилинишича, маст қилувчи ичимликлар ҳаром қилинганида, ҳазрати Умар розияллоҳу анҳу: “Парвардигоро, бу ишимиздан тўхтадик! Тўхтадик!” деб айтган экан .\nҚуръон илмларини билган одам уни бошқаларга ҳам ўргатади, илмни тарқатади. Шариат илмли кишилардан шуни талаб этади. Илм шу билан одамлар орасида ёйилади. Масалан, кимдир тажвид илмидан хабардор. У инсонларга Қуръон ўқишни таълим беради. Яна кимдир, тафсир илмини билади. Бундай одам ўзгаларга Қуръон маъноларини тушунтириб беради. Хуллас, ҳар ким имкони даражасида Қуръон илмлари тарқалишида ҳисса қўшади. Ҳадис шарифда айтилишича, Қуръонни аввал ўзи пухта ўрганиб, кейин бошқа мусулмонларга ўргатган инсон мусулмонлар ичида энг афзали саналади. Аллоҳ таоло Қуръон йўлида хизмат қилган кишилар мартабасини жуда баланд кўтарган.\nМана шу ҳақ уламолар тарафидан алоҳида зикр қилинади. Сабаби, Қуръон мўмин бандалар учун шифодир. Бандалар Қуръон билан қалбларидаги маънавий иллатларга даво топадилар. Жумладан, эътиқоддаги тойилиш, ҳасад, кибр, нифоқ, худбинлик каби маънавий иллатлар айнан Қуръон билан даволанади.\nҚуръони Карим\t2018-03-23\nTags Қуръони Карим\nПред. Ислоҳ қилувчиларнинг фазли\nСледующая Халқаро автоташишларга рухсатномалар қандай берилади?


Ватанимиз кўрки ва нодир мулки бўлиб қолган қадимий ёдгорликлар орасида Хоразм минораларининг алоҳида ўрни бор.\nМаълумотларга кўра, қадимда Хива шаҳрининг ўзида 80 га яқин минора бўлган. Бугунга келиб, уларнинг 15 таси қадимий кентга салобат ва улуғворлик бағишлаб турибди.\nМаълумки, қадимда Буюк Ипак йўли бўйлаб ўтадиган карвонлар учун қўналға ва сув манбалари бўлмиш сардобаларни белгилаш учун миноралар қурилган. Кейинчалик миноралардан азон айтиб, кишиларни намозга чорлаш учун ҳам фойдаланила бошланган. Шунинг учун ҳар бир масжид ёки мадраса ёнида, албатта, минора бунёд қилинган. Миноралар шаҳарларнинг безаги, кўрки-савлати ҳам ҳисобланган.\nЖоме масжиди, Ислом-хўжа, Бикажон бика, Тўра-мурод тура, Полвон қорий, Абдол бобо ва бошқа миноралар шулар жумласидандир. Булар орасида қурилиши ниҳоясига етказилмай қолган Муҳаммад Аминхон минораси ўз меъморий ечими жиҳатдан дунёда ягона бўлиб, безакларининг нафислиги, ҳашамати, геометрик уйғунлиги билан кишини ҳайратга солади.\n1851 - 1855 йилларда Муҳаммад Аминхон топшириғига биноан, Уста Абдулла жин томонидан ишланган минора қурилиши маълум сабабларга кўра тугалланмай қолган. Шундай бўлсада, унга шоирлар “Фалак айвонига қўйилган устундек”, деб таъриф беришади.\nБу минора кесик конус шаклида бўлиб, пойдевори 14,5, баландлиги 26 метрни ташкил этади. Динамик қисқаришига қараб хулоса қилинса, битганидан сўнг унинг баландлиги 100 метрга етиши, Ўрта Осиёда энг катта ва баланд минора бўлиши мумкин эди. Минорага тушган инсоляция (қуёш нурининг тушиши ва синиши)га қарайдиган бўлсак, ундаги кошинларнинг ранги қанча вақт ўтган бўлса ҳам ўзгармаган. Худди янгидек сақланиб турибди. Бу ерда кўпроқ оқ, қизғиш ранглардан фойдаланилган. Ундаги яхлитлик, уйғунлик тўлиқ сақланган. Минорада, асосан, геометрик нақшлар (гиреҳ) кўп қўлланилган. Унга мадрасанинг иккинчи қаватидан ёғоч зинапоя орқали чиқилади. Обиданинг устки қисми 1997 йили Хива шаҳрининг 2500 йиллик тўйи арафасида қайта таъмирдан чиқарилди. Огаҳий томонидан форсий тилда битилган ёзув аслига келтирилди. Унинг матни қуйидагича: “Инсон кўнглини хурсанд қиладиган минораи олий бунёд этилди. Унинг монандини ҳали фалак кўзи кўрмаган эди. Шони оламнинг амирлари билан бўлди. У томони айб ва нуқсонлардан пок. Агар одил кўз билан қаралса, сарв дарахти ҳудди хашакка ўхшаб қолади. Тубо дарахтидан ҳам дил очадиганроқ бўлди. Унинг чиройли кўриниши Ер юзини ва осмонни худди жаннатга ўхшатиб юборди. Осмоннинг гардунига бир устун эдики, унинг васфига ақл-идрок камлик қилади. Шу сабабдин Огаҳий унинг қурилиш йилини ёзди. Интиҳоси йўқ фалак устуни 1271 ҳижрий, 1855 мелодий йилда қурилди”.\nМинора қурилиши тугалланмаган бўлса-да, шу ҳолатида ҳам чиройли ва маҳобатлидир. Уни халқимиз “Улли минор”, “Кўк минор”, деб бежиз эъзозламайди.\nахборат маркази бошлиғи.


Жеймс Кэмероннинг «Аватар» фильми асосида ўйин чиқди! (трейлер) - Terabayt.Uz\nБиз яқинда E3 2021 тадбирида Microsoft ва Bethesda намойиш этган барча 32 та ўйин трейлерларини битта хабарда эълон қилган эдик. Electronic Entertainment Expo ўйинлар кўргазмасининг бу йилгисида Ubisoft компанияси «Avatar: Frontiers of Pandora» номли лойиҳани ҳам тақдим этган.\nНомидан ҳам кўриниб турганидек, бу ўйин таниқли режиссёр Жеймс Кэмерон суратга олган «Аватар» фильми асосида тайёрланган. Avatar: Frontiers of Pandora ўйинининг биринчи трейлерида ўша кинодаги манзараларни кўрамиз: кўк танли Нави одамлари, ғаройиб жониворлар, ҳарбий техникали ёвуз босқинчи аскарлар...\nЖанрига кўра Avatar: Frontiers of Pandora биринчи шахс номидан ўйналувчи жангари ўйин бўлади. Ушбу лойиҳани Massive Entertainment студияси Lightstorm Entertainment ҳамда Disney билан бирга тайёрламоқда.\nАфсонавий фильм асосидаги ўйиннинг релизи 2022 йилга белгиланган ва, Ubisoft’нинг таъкидлашича, унинг движоги янги авлод консоллари ва компьютерларга мослаб махсус яратилган. Яъни, Avatar: Frontiers of Pandora ўйини нисбатан эски – PlayStation 4 ҳамда Xbox One консолларига чиқмаса керак\n#Видео ўйинлар #Видеоўйин #кино #компютер ўйинлари #ўйин #ўйинлар #Avatar: Frontiers of Pandora


"Коммерсантъ" РФ мудофаа вазирлиги тарихида рекорд даражадаги порахўрлик ҳақида маълум қилди\nПолковник Александр Вакулин ҳибсга олиниб, октябрь ойи охиригача тергов изоляторига жойлаштирилди. У хусусий компаниялар билан шартнома тузилишида ҳомийлик қилгани боис 368 миллион рубл миқдорида пора олганликда гумон қилинмоқда.\nБу ҳақда сешанба куни "Коммерсантъ" нашри маълум қилди. Нашрнинг маълумотига кўра, бу ерда гап Россия мудофаа вазирлиги тарихидаги рекорд даражадаги пора ҳақида бормоқда.\nМудофаа вазирлигиннг Озиқ-овқат бошқармасининг техник таъминот бўлими бошлиғи 46-ёшли полковник мудофаа вазирлиги учун ошхона, новвойхона, цистерна ва бошқа махсус техникалар харид қилиш мақсадида имзоланган шартномалар учун пора олганликда гумон қилинмоқда. Тергов версиясига кўра, бундан ташқари полковник тадбиркорларга кўрсатган “умумий ҳомийлиги” учун ҳам пора олган.\nВакулин ишини алоҳида вазифалар бўйича катта терговчи Виталий Данилов олиб бормоқда. У бундан аввал "Оборонсервис" билан боғлиқ ишни тергов қилган эди.\n2012 йилнинг октябрида "Оборонсервис" компаниясидаги кўзбўямачиликлар бўйича бир нечта жиноий иш очилган эди. Мудофаа вазирлигининг Мулк муносабатлари департаменти раҳбари Евгения Васильева катта миқдорда фирибгарликда, хизмат ваколатларини суистеьмол қилишда ва ноқонуний топилган пулларни қонунийлаштиришда айбдор деб топилган ва беш йил умумий режимдаги колонияда жазони ўташга ҳукм қилинган эди. Бироқ бир ойдан сўнг шартли озод қилиш бўйича муддатдан аввал озодликка чиқарилган эди.


Kun.uz онлайн интервьюларининг навбатдагисида «Ўзбекнефтгаз» АЖ бошқаруви раиси ўринбосари Улуғбек Ашуров сўнгги вақтларда кўп муҳокамаларга сабаб бўлаётган бир нечта масалага муносабат билдирди.\nИжтимоий тармоқларда «Ўзбекнефтгаз» АИ-80, АИ-91 ва АИ-92 маркали импорт бензинга акцизни 5 фоиздан 20 фоизга оширишни таклиф қилган ҳужжат сурати тарқалди.\nЖамият бошқаруви раиси ўринбосари Улуғбек Ашуров томони Энергетика вазирлигига юборилган мактубда импорт қилинаётган тайёр нефть маҳсулотларининг алоҳида турларига акциз солиғини қайта кўриб чиқиш «мақсадга мувофиқ» экани айтилади.\nБу чора «импорт харажатларини камайтириш йўли орқали республика истеъмолчиларини мақбул нархлардаги нефть маҳсулотлари билан таъминлаш» ва «республика ҳудудида нефть маҳсулотлари ишлаб чиқаришни жадаллаштириш» важлари билан изоҳланган.\nУлуғбек Ашуров Kun.uz мухбири билан суҳбатда ушбу ҳужжат ҳақиқийлигини тасдиқлади.\n«Ҳужжат ҳақиқий. «Ўзбекнефтгаз» АЖ томонидан 7 май куни Энергетика вазирлигига таклифлар берилган. Ушбу таклифлар биринчи навбатда ҳозирги кундаги бозорнинг аҳволидан келиб чиқиб тайёрланган.\nБутун дунёда пандемия авж олиши барча соҳаларга, жумладан, нефть бозорларига, нефть маҳсулотлари савдосига ўзининг таъсирини кўрсатмоқда.\nШуни очиқ-ойдин айтишимиз керак, ҳозирги шароитда давлатлар томонидан ўзларининг ишлаб чиқарувчиларини ҳимоялаш мақсадида импорт қилинадиган маҳсулотларга жудаям кўплаб чекловлар киритилмоқда.\nМасалан, Россия Федерацияси дунё миқёсида энг кўп нефть қазиб оладиган давлат бўлишига қарамасдан, ички бозорни ҳимоялаш мақсадида тайёр нефть маҳсулотлари импортини чеклаш бўйича қарорлар қабул қилган. Ушбу қарорлар вақтинчалик характерга эга.\nБиз ҳам маҳаллий ишлаб чиқарувчиларнинг мавжуд қувватларини максимал даражада ишлатиш мақсадида нефть маҳсулотлари хомашёсини олиб кириш учун жорий этилган акциз солиғини бекор қилишни таклиф қилганмиз. Бу орқали хориждан нефть маҳсулотларини хомашё кўринишида олиб келиб, тайёр маҳсулотни Ўзбекистоннинг ўзида ишлаб чиқаришни рағбатлантириш кўзда тутилган», – деди «Ўзбекнефтгаз» бошқаруви раиси ўринбосари.\n– Ҳужжат мазмунига кўра, «Ўзбекнефтгаз» Ўзбекистонга импорт орқали олиб келинадиган АИ-80, АИ-91 ва АИ-92 маркали бензин учун акциз солиғини 5 фоиздан 20 фоизга оширишни таклиф қилмоқда. Нима учун бундай қарорга келинмоқда?\n– Чиндан ҳам тайёр нефть маҳсулотларининг импорти учун белгиланган акциз солиғини ошириш бўйича ҳам таклиф берганмиз. Ушбу таклиф бутун дунёда мавжуд бўлган ҳолатдан келиб чиқиб тайёрланган.\nСўзимнинг бошида айтганимдай, ҳозирги кунда кўплаб давлатлар ўзининг ички бозорини, маҳаллий ишлаб чиқарувчиларини ҳимоя қилиш учун айрим чораларни қабул қилишмоқда. Юқорида Россияда бу борада кўрилаётган чоралар ҳақида айтиб ўтдим. Худди шундай қўшни давлат – Қозоғистонда ҳам 2020 йил 1 апрелдан тайёр нефть маҳсулотлари импортига чеклов қўйилган.\nРоссия ва Қозоғистон нега бу чекловларни жорий этмоқда? Бу биринчи навбатда маҳаллий ишлаб чиқарувчиларни ҳимоя қилишга қаратилган.\nМасаланинг иккинчи томони ҳам бор, унга кўра экспортни қўллаб-қувватлаш учун ушбу чоралар қабул қилинмоқда. Жумладан, Россияда автобензин ва дизель ёқилғиси учун белгиланган экспорт божини 15,6 доллардан 2 долларга туширмоқда. Қозоғистонда шу пайтгача четдан олиб келинадиган ҳар бир тонна нефть [хомашёси] учун 40 доллар бож тўланган бўлса, май ойидан ушбу бож тўлови бекор қилинди.\nБиз ҳам ўз навбатида ўзимизнинг ишлаб чиқарувчиларимизни ҳимоя қилиш мақсадида таклиф сифатида ижтимоий тармоқларда тарқаб кетган хатни чиқарган эдик. Бу – ўз номи билан таклиф. Бу бўйича якуний қарор Энергетика вазирлиги, Вазирлар Маҳкамаси ва бошқа юқори турувчи органлар томонидан қабул қилинади.\nБу бўйича бир тўхтамга келишдан олдин масала атрофлича ўрганилади, ҳамма ўз фикрини билдиради, бу жараёнда «Ўзбекнефтгаз» АЖ тақдим этган таклифлар инобатга олиниши ҳам, олинмаслиги ҳам мумкин. Биз ишлаб чиқарувчиларнинг манфаатларини кўзлаб, қолаверса, айни пайтдаги бозор конъюктурасидан келиб чиққан ҳолда ушбу таклифларни тайёрлаганмиз.\nПандемия даврида нефть маҳсулотларининг истеъмоли кескин камайиб кетди. Жумладан, Ўзбекистонда ҳам. Масалан, республикамизда пандемиягача бир суткада ўртача 2,5 минг тонна автобензин ишлаб чиқарилган бўлса, ҳозирги кунда бу кўрсаткич минг тоннага тушиб қолди.\nХудди шундай дизель ёқилғисининг истеъмоли ҳам икки-уч баробар тушиб кетди. Бу ўз навбатида бозорга ҳам таъсирини ўтказмоқда.\n– Импорт қилинадиган бензин маҳсулотлари учун солиқ ставкаларининг оширилишидан Ўзбекистондаги истеъмолчилар нимани ютишади? Аҳолига бундан қандай фойда бор?\n– Жудаям тўғри савол. Бунга икки томондан қараш керак. Юқорида айтганимдай, биз биринчи навбатда нефть маҳсулотлари хомашёси учун акциз солиғини бекор қилишни таклиф қилганмиз. Бу ўз навбатида Ўзбекистонда ишлаб чиқариладиган бензин ва тайёр нефть маҳсулотлари таннархининг тушишига олиб келади.\nИккинчи томонидан айтиш керак, ишлаб чиқариш ҳажми қанча кўп бўлса, шунча таннарх камайишига олиб келади. Бу сўзларимизни эшитганлар нима учун монопол ташкилот томонидан бу таклифлар бериляпти, дея сўраши мумкин. Шу ўринда айтиб ўтишим керак, «Ўзбекнефтгаз» АЖ бу бозорда монопол эмас. Президентимизнинг 4664-сонли қарорлари қабул қилингандан кейин ҳозирги кунда тайёр нефть маҳсулотларининг барчаси биржа савдолари орқали реализация қилинмоқда.\nБиз биринчи навбатда бозорда рақобат бўлишининг тарафдоримиз. Шунинг ҳисобига 4500 сўмлик бензин ҳозирги кунда 4000 сўмга тушди. Бу «Ўзбекнефтгаз» АЖ нархни белгилаб бергани учунмас, бозор механизмлари ишлаётгани учун.\nЯқинда ўзим Андижон, Фарғона ва Наманган вилоятларида борганимда кўрдимки, «Ўзбекнефтгаз» АЖ тасарруфидаги АЁҚШда АИ-80 маркали бензин учун 4000 сўм нарх белгиланган бўлса, кўплаб хусусий «заправка»ларда ушбу маркадаги бензин 3700-3800 сўмдан сотилмоқда.\nБу – соҳада бозор механизмлари ишлаётганининг тасдиғидир. Нафақат бензин, балки дизель ёқилғиси бўйича ҳам шу масалалар кўрилмоқда.\nКейинчалик ҳам таннархни пасайтириш, бозорда ўз ўрнимизни йўқотмаслик учун максимал даражада сифатли ва арзон нефть маҳсулотларини етказиб бериш бўйича ўзимизнинг стратегиямиз бор. Ҳозирги кунда тизимимиздаги нефтгаз корхоналари томонидан нафақат АИ-80 маркали бензин, балки АИ-92 ва АИ-95 маркали бензинларни ишлаб чиқариш ҳам йўлга қўйилди. Бу орқали юқори сифатли бензин бозорида ҳам ўз ўрнимизни топиш ниятидамиз.\n– Пандемия кузатилмаганда бу таклиф юзага келармиди ёки йўқ?\n– Пандемия даврида бутун дунёда «перепроизводства» мавжуд, шунинг учун бошқа йирик компаниялар захирасида мавжуд бўлган тайёр маҳсулотларини арзон нархда чиқаряпти. Бошқа давлатлар томонидан экспорт жуда қўллаб-қувватланяпти. Мавжуд экспорт божлари бир неча бараварга камайтирилган. Нафақат камайтирилган, айримлари бекор ҳам қилинган. Бу бозордаги кучли рақобатни кўрсатади.\nБошқа давлатлар ўз ишлаб чиқарувчиларига катта ёрдам беряпти. Пандемия бўлмаганида бундай таклиф биздан чиқмасди.\nУлуғбек Ашуров бошқа қатор масалалардаги саволларга ҳам жавоб бериб ўтди. Тўлиқ суҳбатни Kun.uz`нинг YouTube`даги каналида томоша қилинг.\n«Импорт бензин учун акциз солиғининг оширилиши мақсадга мувофиқ эмас» – Монополияга қарши курашиш қўмитаси\n«Ўзбекнефтгаз»: Бошқарув раиси бошчилигидаги ишчи гуруҳ «Газли» газни қайта ишлаш заводидаги ишлар ҳолатини ўрганди


Карло Эмилио Гадда. Тугалланмаган лавҳалар | www.ziyouz.uz\nБош саҳифа Жаҳон насри онлайн антологиясиКарло Эмилио Гадда (1893-1973; Италия)Карло Эмилио Гадда. Тугалланмаган лавҳалар\nКарло Эмилио Гадда. Тугалланмаган лавҳалар\nI. Рапаллолик кўкатфуруш\nТаърифига тил ожиз кўкатфуруш ҳирқироқ товушда нола чекишдан тўхтади ва уйқуга тўймаган кўзларини менга тикди: у одатдагидай эрта тонгда уйғонганди.\nБу инобатга олишим шарт бўлган жиҳат эди.\nОғзидаги ўчиб қолган тамаки мен ёқтирадиган бовизанча услубда лаб бурчида осилиб турар, тор пешонасидан қалин жингалак сочлари тўкилиб тушган. Бўйнига рўмол ўраб олган, ўмрови офтобда тобланган, ранги унниқиб кетган қизил майка остида бақувват кўкрак мушаклари бўртиб турарди.\nРастаси ортида ялпайиб ўтирган кўкатфуруш эътиборга арзимайдиган, қизиғи йўқ жонзотга қарагандай менга бошдан-оёқ разм солиб чиқди; қовоқ харид қилишга тайёр эмасдим.\nҚирғийбурун, қуёшда хўп тобланган юз, вужудидан соғломлик уфуради. Ва тобора кучайиб бораётган мудроқлик.\nБирдан у: “Қовоқларим дуч келганга мўлжалланмаган, ҳақиқий мутахассисгина уларнинг асл қийматини била олади, бундай ҳаваскорларга йўл бўлсин!” – дея қичқиришга тушди. Турфа эътиқодсиз бандаларга нафратини изҳор қилувчи бир қанча иборани юмшоққина қўшиб қўйди.\nКўкатфурушнинг кўпроқ замонавий дорийчада янграган Литурия лаҳжасидаги мушоҳадалари қудратли ва бой синтактик асосга эга эди. Шу ондаёқ кўпгина нотиқлару одамларни тўғри йўлга чорлайдиган даъватчилар унинг олдида сариқ чақага ҳам арзимаслигига амин бўлдим.\nДевон ишлари билан шуғулланишим кераклиги, бунинг устига, тобим йўқлигига қарамасдан, сизлар ҳақингизда жуда кўп ўйладим, о, бечора марҳумлар!\nҲар қандай ишда ҳафсала талаб қилингани учун ишимни давом эттиришдан бошқа чорам қолмаганди, шу боис ҳаётимнинг мазмуни ва асоси бўлиб туюлган, ният қилганим буюк қайғуни сизларга изҳор эта олмасдим.\nЭнг тоза ўй-фикрларимни жамлаб, сизларга чексиз таскин бахш этиши учун, ҳамма нарсани ҳал қилгувчи Зотга қаратилган муножотни яратмоқчи бўлдим. Аммо сизлар чароғон нурда яшаётган, мен эса сояда сўлаётганим учун яхши тушунаман: менинг туссиз кепатам сизлардаги чароғонликка, табиийки, бирор фойда келтира олмайди. Бунинг устига, овозим янграмаётган бўлиши, демакки, қулоғингизга бориб етмаслиги ҳам мумкин.\nНима қилсам экан? Юриб кетаётганимда, бундай қилмаслигим керакдай туюлади. Сўзлаётганимда худога шак келтираётгандай бўлавераман; қоқ туш маҳали ўсимликлар нур эмаётганида эса айбдорлик ва уят ўтида қовриламан.\nМени афу этинглар!\nМен сизлардан ўрнак олишга ва ортларингдан эргашишга интилган эдим, аммо сизлар қабул қилмаган эдингиз. Жиддий хатоларга йўл қўйганим аниқ эди ва шу боис сизларнинг Легионларингизга ёзилишим насиб қилмаганди.\nБу мени эсдан оғдирарди. Аммо мен сизлар ҳақингизда ўйлайман, азиз дўстларим, марҳумлар.\nАна, узоқ, тунд тоғлар, тоғ ва ўрмонлар устида эса орзу ёки фикр кўринишидаги булутлар сузмоқда.\nIII. Мангу ҳақиқат\nЙирик чумоли у ёқдан-бу ёққа зир югуради, фақат иш ҳақида ўйлайди, ингичка асабий панжалари орасида хасни тутамлаганча омборига кириб-чиқаверади: бизнинг меҳнаткаш деҳқонимиз хўжалик қурилишларидан уйга қараб кетиб бормоқда.\nЧумоли новда топиб келиб, уюм устига қўяди, сўнг уйдан челак билан чиқиб, уни тўкади, мана, у асбоб-ускуналари билан яна далада, кейин сават билан қайтиб келади ва бир четга қўяди. Кейин янчиши керак, кейин тўқиши керак. Кейин сиқиши керак, кейин суғориши керак; кейин тўқиши, кейин тўшаши, кейин дасталаши керак. Кейин қўзғаши, кейин йиғиши, кейин аралаштириши; кейин анави маҳмадана билан қушларга дон олиб бориши ҳам; кейин соғиши, кейин ёпиши, кейин ўрнини алмаштириши керак.\nВа у ташийди, ўрнини алмаштиради, шу тарзда куни ўтиб кетади.\nКун товушлари худди комедиядаги каби ўз навбати билан учиб ўтаверади.\nУ буларни ҳатто эшитмайди ҳам.\nКун товушлари ўз қайғуларини куйлаб бўлган. Бошқа ҳеч нарса йўқ.\nФақат тер ва ёлғизлик.\nҚўнғироқ овозигина жаранглаб, ўз вақтини белгилаш маросимини адо этади. У эски минорадан мангулик ҳақидаги қадимги фикрдай жаранглайди.\nКулранг чодирларга соя туша бошлагани туннинг қурилишга қараб энгашаётганини билдиради. Иш уюмларида ҳеч нарса кўринмай қолганидан кейин эса танаффус қилиш мажбурий бўлиб қолади.\nIV. Марказий Италияга тезюрар поезд\nКузатувчининг уйчаларида болалар яшайди: қалпоқча ва соч тасмали, кўзлари чарақлаган, ўзига катта ичкийим-калта иштончаларда – улар юбкадан ҳам узун, она нон ва нўхатнинг ўстирувчи кучини олдиндан билади. Бугун ер супуриб юрган ичкийимлар эртага калта бўлиб қолади.\nДарё устида кўприк бор, дарёдан канал оқиб чиққан. Кўм-кўк сув сирли буйруққа бўйсуниб тўхтаб қолган ва тайёр ҳовузга айланган кўринади.\nЛокомотив темирларини ҳорғин ҳаракатлантирганча (бурилишда кўриниб туради) кўприкка чиқади, ёлғиз электростанция устидан ўтиб кетади. Водийни қоплаб олган қуюқ зулматда уни ҳеч ким пайқамай қолади: на ҳозиржавоб дипломатлар, на-да хонимлар. Ҳов анави буталар соясининг фуқароси бор, у ерда иккита кўз, ёвуз ёнартош яшайди: бу қоронғиликдан одам болаларини эмизиш учун келган урғочи бўридир; ўжар генераторлар елкасидаги кўринмас юкни тортқилайди, далаларда қотиб қолган сукут ичра сув оқимлари шиддат билан чархпалакни айлантиради.\nҒалати тақинчоқлар ва симли асосни тутиб турган ёлғиз гигантлар кенг очилган қўллари билан арзимас тоғларни ошиб ўтади.\nУ ёқда эса целлюлоза заводлари, пахта фабрикалари ва бошқа корхоналар бор. Аммо улар кўринмагани учун таърифлаб ўтириш бефойда.\nV. Эски базилика\nКавалер Ло Йодиче, бош бригадир Ди Маттео ва қидирув бўлимининг яна икки ходими беш кундан буён уни бешафқат таъқиб этиб келишаётганди.\nБардан-барга, кварталдан-кварталга, бу дунёдан – у дунёга! Америкада эканидаёқ улфатидан ўғирлаб олгани тўппончани сотиб юборган, икки кун олдин еган кечки овқати сўнггиси бўлиб турибди.\nУ ҳолдан тойганча манави тош ўриндиққа судралиб келди: эски газеталар, боғичлар, олтингугурт қутилари, сотувчи эса кўринмайди. Ўриндиқ четидан анқиётган шиптир ҳиди ҳар қандай итнинг орзуси – нақ димоқни ёради.\nОлисларда қолган, йитиб кетган нарсаларни бирдан қўмсади: онаси ёдига тушди.\nКўз ўнгида майдон, бандаргоҳ, черков қад ростлади. Эски қаср устунлари қум қатламини ёпиниб олган – буни Тичино дарёси Пенин ғорлари билан келишган ҳолда амалга оширган. Тунд булутлар орасида Монтероза тоғ тизмалари кўзга ташланади.\nҚаср устунлари чўккан қатлам остида қайноқ кулдан то Дезио ва Парабьяго ғала-ғовурларига қадар бўлган ўз йўлларини босиб ўтган авлодлар хоки ётибди.\nВақт гўзаллигидан айирган тўртбурчак минора совуқ туманларни кутаётгандай. Дарахтлар совуқдан қунишиб қолган, қўнғироқлар овози кишини бесамар ўй оғушига ташлайди.\nУлуғвор чирой! Коринфча ва аралаш турдаги тарновлар, токчалар, ҳўкиз бошини ва азамат жавонмард совутини ёдга солувчи нақшлар, ёрқин ярқироқ мармарлар!\nНега ломбард ўлкасида бундай бебаҳо нақшларга мафтун бўлишмайди? Тўртбурчак устунга таянган ғиштин арк қўпол кўринади. Қўл остига империя ҳукмронлигига ёки одамлар юрагига ин қурган илонга қарши чиққанларни жамлаган хоч – сулола белгиси саналади.\nЁт ўлкаларда ёғоч черковларини руҳ маъданининг тўлқинли барглари худди бандаргоҳ омборлари каби қоплаб ётган, доклар орасидан қора рангли тезюрар поездлар кўринадиган шаҳарлар бор.\nЮк вагонлари текис тахланган оғир параллелепипедларни ортмоқлаганча елади. Қордай оқ кийимли бош официант тушлик қилинадиган вагон марказида жойлашган столга энгашганча ҳамма ўтиш кўрсаткичларида силкиниб-чайқалаётган бир дамда ҳаракатсиз кетаётган хўрандаларга бенуқсон хизмат кўрсатмоқда. Мувозанат сақлашнинг буюк устаси! Спагетти ўрамлари ҳар бир ликопга тартиб билан солинади, ортидан помидорли қайла қуйилади.\nКейин поездлар билимдон муҳандислар Кастильяно ва Максвелл назариясини қўллаган ҳолда ҳисоблаб чиққан эҳромлар бирикмасида тўхтайди. Вокзалнинг кенг майдонига одамлар тўдаси ёпирилади: ишлаб чиқарувчи, транспортга тегишли ва оддийгина йўловчи бўлган ғаройиб хонимлар, жиддий эркаклар.\nРус тилидан Муҳайё Йўлдошева таржимаси\nРукнларКарло Эмилио Гадда (1893-1973; Италия)\n← Аввалги Аввалги Лаша Табукашвили. Хаёлот дардида (икки қисмдан иборат пьеса)\nКейинги → Кейинги: Полин Жонсон (1861-1913)


ИнтерФУТБОЛ :: «Нефтчи» суперлигани кўзлайдими?\n«Нефтчи» суперлигани кўзлайдими?\nСуперлига клублари ортидан Про-лига вакиллари ҳам янги мавсумга тайёргарлик ишларини бошлаб юборишди. Хусусан, Фарғонанинг «Нефтчи»си биринчилардан бўлиб, йиғинга киришди. Чунончи, якунланган мавсум барқарор ўйин кўрсатолмаган шонли жамоа олдига бу йил жиддий вазифалар қўйилади. Оддий айтганда, кутилишича, «Нефтчи» эндиликда Суперлига йўлланмасини қўлга киритишга жиддий ёндашади. Охирги йилларда клуб маълум муаммолар, турли қийинчиликларга учради - ҳам молиявий томондан, ҳам таркиб жиҳатдан. Маълумотларга қараганда, ўзбек футболида муҳим ўрин тутувчи клуб ҳозирдан таркибни кучайтириш ва селекция ишларига фаол киришган. Таркибга маҳаллий ёшлар билан бир қаторда Суперлига ҳавосидан нафас олган тажрибали футболчилар ҳам қўшилишлари кутилмоқда. 20 декабрь куни илк йиғинга йиғилган «Нефтчи» аъзолари аввало, жисмоний ҳолатни яхшилаш устида ишлашди. Дейлик, ўтган мавсум Бангладеш чемпионатида ўйнаган Отабек Зокиров спорт формасини сақлаб туриш мақсадида «Нефтчи» машғулотларида қатнашди. Унинг клубда қолиш-қолмаслиги ҳозирча аниқ эмас. Шунингдек, кўрикда маҳаллий иқтидорлар қатнашишди. Хуллас, биз дарвозабон Фаррух Турдалиевни суҳбатга тортиб, аввалги мавсум ва илк йиғин таассуротлари билан қизиқдик.\n- Фаррух, дастлаб якунланган чемпионат таассуротларига тўхталсангиз. «Нефтчи» олдига дарҳол Суперлигага қайтиш вазифаси қўйилгани айтилганди, аммо амалда...\n- Мавсум бошида бизга нимадир етишмади. Қолаверса, кўплаб учрашувларда жамоамиздан омад яққол юз ўгирди. Аслида ўйин сифати борасида ҳеч қайси рақибга ютқазганимиз йўқ, лекин негадир ишимиз сира юришмади негадир. Айниқса, дастлабки баҳсларда қимматли очколарни бой бердик. Мана, 20 декабрь куни клуб қароргоҳида йиғилиб, машғулотларга киришдик. Биринчи йиғин бўлгани учун асосан тикланиш машқларини бажардик.\n- Аввалги мавсум давомида майдонга жуда оз тушдингиз. Нима, рақобатни бой бердингизми ёки бошқа омиллар ҳам бор?\n- Мавсумнинг старт қисмида Музаффар Абдуллаевга яхшигина рақобат тақдим этдим, менимча. Футболда ким майдонга тушиши-ю, ким захирада қолишини мураббийлар ҳал қилишади, футболчи эса ҳар қандай ҳолатда ҳам, уларнинг қарорини муҳокама этмаслиги керак. Бизнинг вазифамиз аниқ - яхши ўйнаб, ўзимизни майдонда кўрсатиш. Қолаверса, мавсумнинг иккинчи қисми аввалида жароҳат ҳам тўлиқ куч билан ишлашимга халақит берди. Оқибатда кўплаб учрашувларда майдон четида қолдим. Мана, ҳозир яхши ҳолатдаман ва яна «Нефтчи»га қўлдан келганича ёрдам беришдан умидворман.\n- Жамоанинг айни ҳолати қандай? Ижобий ўзгаришлар борми?\n- Ўзи бутун ўтган мавсум давомида ҳам «Нефтчи»нинг ички муҳитида муаммо сезилмади. Ҳозир ҳам муҳит аъло даражада. Жумладан, молиявий ҳолат ҳам яхши, менимча. Йигитларнинг кайфияти жойида, ҳамма шу ерда. Ҳозирча ҳеч ким кетгани йўқ. Тўғри, муаммосиз клубнинг ўзи йўқ. Фақат уларга вақтида тўғри ечим топилса, бас.\n- Кутилишича, «Нефтчи» янги мавсумда Суперлига йўлланмаси учун жиддий курашади...\n- Ҳа, мақсадимиз - Суперлигага қайтиш. Лекин бу вазифа осон эмас, кўтарилиш учун турли тўсиқларни енгиб ўтиш талаб этилади. Ўйлайманки, ўтган йилги хатолардан тўғри хулоса чиқарилди. Мухлислар жамоани яна кучлилар сафида кўришни хоҳлашади, албатта. Шундай экан, жиддийлашишимиз шарт. Зеро, Фарғона футболига кучли жамоа ярашади.\n- Фарғона жамоасида мухлисларни қувонтирадиган қандай янгиликлар бор?\n- Ўзгаришлар катта. Лекин бу ҳақда батафсил маълумот бериш менинг ваколатимга кирмайди. Биз яхшиси, меҳнат, саъй-ҳаракатлар воситасида ўзгаришлар самара беришини таъминлашга уриниб кўрамиз. Албатта, ҳамма жамоадан катта натижалар кутади. Чунончи, Суперлигага чиқиш олдимизда турган энг муҳим ва қийин вазифа ҳисобланади. Футболда иложсиз ишнинг ўзи йўқ. Ҳаммасининг ечими бор. Фақат ечимни топиш керак, холос. Албатта, бизга умид боғлаётган мухлисларни ранжитиб қўймаслик учун бор имкониятларни ишга соламиз.


Чобаҳорнинг Марс тоғлари - Parstoday\nЭрон табиатининг жозибали манзаралари (28)\nоктябр 25, 2020 15:51 Asia/Tashkent\nУшбу тоғлардаги тепаликлар шу қадар турфа хил шаклларга кирганким, гўё моҳир рассом анчадан буён ушбу ажойиботларни лойиҳалаштириб келаётгандек.\nЭроннинг ягона океан порти мамлакат жанубидаги Систон ва Балучистон вилоятининг Чобаҳор шаҳрида жойлашган. Макрон ва Уммон денгизининг қимматбаҳо соҳилларида жойлашган ушбу порт стратегик жойлашуви, Марказий Осиёнинг денгизга чиқиш имконияти бўлмаган мамлакатлари, яъни Афғонистон, Туркманистон, Ўзбекистон, Тожикистон, Қирғизистон ва Қозоғистонга яқинлиги сабабли жаҳон савдосининг энг муҳим шимолий-жанубий коридорларидан бири ҳисобланади.\nТижоратга қулай мавқеидан ташқари, Чобаҳор кўплаб тарихий ва табиий диққатга сазовор жойларга эга бӯлиб, бу нодир маконларнинг ҳар бири саёҳатчиларни ӯзига жалб қилади. Бу шаҳарнинг ажойиб жойларидан бири Чобаҳорнинг Марс тоғлари ҳисобланади. Бугунги дастуримизда бизга ҳамроҳлик қилсангиз, Чобаҳорнинг Марс тоғлари ҳақида ажойиб-ғаройиб маълумотларни билиб оласиз.\nЧобаҳор шаҳридан 40-50 км узоқликда, Гвотир портига борадиган йўлда, пуштиранг Липор кўли, Уммон денгизи ва фавқулодда гўзал Гвотир кўрфазидан ўтадиган, эроннинг энг чиройли йўлларидан бири сифатида танилган йӯлдан юриб, Марс тоғлари деб номланган энг ажойиб экотуризм ҳодисаларидан бирига етиб бориш мумкин. Бунда Марс тоғлари ва водийларини эслатувчи хилма-хил шакллардаги тоғлар кӯз олдингизда жилваланади. Тоғларнинг барча шакллари табиий равишда яратилган ва уларда инсон фаолиятидан асар ҳам йўқ. Марс тоғлари жойлашган минтақада ўсимликлар кўп эмас, бу ҳодиса геологияда Бадбум ёки Бадланд деб номланади. Бадбум деб қуруқ , сувсиз ва ӯт-ӯлансиз, қишлоқ хўжалиги учун унчалик аҳамиятли бўлмаган ерларга айтилади. Ушбу минтақада фақат фламинго, чӯл бургути каби қушларнинг мавжудлиги бу ерда ҳам ҳаётнинг давом этаётганидан далолат беради.\nТахминан 5 миллион йил илгари эрозия туфайли пайдо бўлган ушбу миниатюр тоғлар қумтош ва мергелдан иборат. Геологларнинг фикрига кўра, Чобаҳорнинг Марс тоғлари учинчи геологик даврга тегишли. Пастки ва қадимий қатламлар умуртқасизлар ва китлар кўп яшаган Ўрта Миосен даврига тегишли. Бу давр жуда муҳим, чунки Ҳимолой ва Ҳиндистон ярим ороли тоғлари шу вақтда вужудга келган. Аммо Марс тоғларининг янги қатламлари ернинг иқлими олдинги даврларга қараганда илиқроқ бўлган сўнгги Миосен ва Плиёцен даврларига тегишли. Чобаҳорнинг Марс тоғлари кўп йиллар давомида Уммон денгизи сувлари остида бўлганлиги ва шу сабабли денгиз жониворларининг излари ҳанузгача улар устида кузатилаётганини билиш қизиқарлидир. Тоғларнинг сўнгги нуқтаси Тис қишлоғида тугайди. 2500 йиллик Тис ёки Тиз қишлоғи Эроннинг муҳим минтақаси ва савдо порти бўлиб, Александр Македонский Эронга бостириб кирганида уни вайрон қилган эди.\nЧобаҳорнинг Тис қишлоғи\nУшбу тоғлардаги тепаликлар шу қадар турфа хил шаклларга кирганким, гўё моҳир рассом анчадан буён ушбу ажойиботларни лойиҳалаштириб келаётгандек. Тоғларнинг ранги ҳам ғайриоддий: асосан оқ ва кулранг бўлиб, улар тунда ажойиб кўринишга эга. Бир томондан денгизнинг яшил ранги, соҳилнинг қизил қумлари ва бошқа томондан тоғларнинг оқлиги Эрон табиатининг муъжизавий панорамаларидан бирини яратган. Ушбу ноёб ландшафтларнинг комбинацияси сабабли НАСА (Ақш космик агентлиги) Чобаҳорнинг Марс тоғларини Эроннинг космик туризм паркларидан бири деб атади.\nУшбу тоғларнинг баландлиги 5 метрдан 100 метргача етади. Тоғларнинг турли хил қолдиқлари мавжудлиги бу тоғларга чиқишни қийинлаштиради. Баъзи қисмларда фақат тоққа чиқиш учун зарур жиҳозларга эга бўлган касбий алпинистларгина кўтарилишлари мумкин. Марс тоғларига ӯхшаш бу тоғларга кӯтарилиш осон бўлмаслиги мумкин, аммо минтақадаги юлдузларни тунда кузатиш махсус тажриба ва воситаларни талаб қилмайди. Чобаҳорнинг Марс тоғларида ёруғлик ифлосланиши нуқтаи назаридан қулай вазият туфайли у ерда тунги юлдузларни томоша қилиш жуда осон ва шу билан бирга жуда жозибали ва эсда қоларлидир. Шундай қилиб, агар сиз астрономияга қизиқсангиз, бу минтақа орзуларингизни амалга ошириш учун энг яхши жойлардан бири ҳисобланади.\nУшбу ҳудудга саёҳат қилувчиларнинг дам олиши ва тунаши учун Чобаҳорнинг Марс тоғлари этагида турли сайёҳлик лагерлари барпо этилган. Марс тоғлари орасида эса туристларга намунали хизмат кӯрсатиш мақсадида 7 гектар ерга туризм мажмуаси бунёд этилган.\nҲудуд атрофида сайёҳлар ҳам ташриф буюриши мумкин бўлган гўзал соҳиллар, пуштиранг кӯл ва 2500 йиллик Тис қишлоғи каби бошқа диққатга сазовор жойлар мавжуд.


"Краснодар" Одил Аҳмедовдан айрилди\n2 декабрь, 2016, 08:50\nРоссия премьер-лигасининг навбатдаги турида "Терек" жамоаси меҳмони бўлган "Краснодар" икки етакчи футболчисидан айрилди ва учрашувни 1:2 ҳисобида бой берди.\n"Краснодар" шарафини ҳимоя қилаётган Ўзбекистон миллий терма жамоаси сардори Одил Аҳмедов учрашувнинг 31-дақиқасида жароҳат туфайли майдонни тарк этди. Яна бир таниқли футболчи Марат Измайлов ҳам ўйинни охиригача ўтказа олмади.\n"Краснодар" катта мураббийи Олег Фоменко ҳар икки футболчи жароҳат олганини таъкидлаб, уларнинг қачон майдонга қайтиши тиббий кўрикдан кейин аниқ бўлишини айтди. Унгача, "Краснодар" Одил Аҳмедов ва Марат Измайловнинг хизматига таяна олмайди.


Забайкальеда педофил ўзбекларни қандай ўлдиришганди?.. - 28 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июнь » 28 » Забайкальеда педофил ўзбекларни қандай ўлдиришганди?..\n2017 йил октябрида Забайкальенинг Нерчинск туманида икки нафар ўзбек миллатига мансуб эркак муҳожирни гўдакларнинг номусига тегишда айблашди. Аммо икки эркак бундай жиноят содир этмаганини айтиб туриб олди. Полиция аралашди. Полиция ҳам бу жиноятни исбот эта олмади. Лекин маҳаллий зўравонлар барибир қайтмади. Муҳожирларни ўз қонунлари асосида ўлдиришга қарор қилди ва маҳаллий «авторитет»ларни ёрдамга чақирди. Улар гўёки зўрланган икки болани ота-онаси билан ўрмон ичкарисига олиб боришди. Ўзбекистонлик муҳожирлар эса автомобил юкхонасида ўша ерга олиб келинди. Икковлари ҳам болаларнинг ота-оналари қаршисида тиз чўкиб, узр сўрашди, тавба қилишди. Хуллас, шу айбни иккови ҳам бўйнига олди. Бироқ ота-оналар ишни шундай қолдиришмади. Олдинига қўлларига белкурак бериб, ўзлари учун гўр қаздирди. Кейин икки муҳожирни тепкилай кетди. Узоқ вақт калтаклашди, тепкилашди. Кейин ҳаммалари жўнаб кетишди. Ўзбек муҳожирлар шунинг билан балодан қутулдик деб хаёл қилишганди. Бундай бўлиб чиқмади. «Авторитет»лар ўтирган машина жойидан қўзғалгач, икковларини ҳам ўққа тутишди. Муҳожир педофиллар ана шундай ўлим топди.\nАлбатта, қотиллар қўлга олинган. Уларга нисбатан жиноий иш қўзғатилган.


PressReader - Qishloq Hayoti (Village Life): 2018-06-07 - ¤рмонда нима гаплар...\n¤рмонда нима гаплар...\nёхуд адирларимизда ўсган ўсимликдан тайёрланган маҳсулотни хорижда танимаган юртдошларимиз\nВИЛОЯТДА ЎРМОНЧИЛИК СОҲАСИДА ТАЛАЙ КЕМТИКЛИКЛАР БОР. ЭНГ АВВАЛО, 3 МИЛЛИОНДАН ЗИЁД АҲОЛИ ЯШАЁТГАН ҲУДУДДАГИ ЎРМОН ФОНДИ 2 МИНГ ГЕКТАРГА ТЕНГ. ЯНА КЎП ЙИЛЛАР ДАВОМИДА ЭЪТИБОРСИЗ ҚАРАШ ОҚИБАТИДА СОҲАДА БИРОР-БИР ИЖОБИЙ ЎЗГАРИШ РЎЙ БЕРМАГАН.\nЁзнинг жазирамаси адирлар силласини қуритар, кўкарган дарахт қолмасди, ҳисоб. Тўғри, пахта яккаҳокимлиги кезлари адирларни ўзлаштириш асносида кучли насос станциялари барпо этилиб, ирригация тармоқлари кенгайиши эвазига қирларга ҳам сув етгани рост. Аммо объектив ва субъектив сабаблар боис адирларга муносабат салбий томонга оғди. Бозор иқтисодиёти шароитида эса, аввало, бебаҳо тоғ ресурслари – дов-дарахтлар, ўсимликлар дунёси бой берилди.\nБундай ҳудудлар майдони эса 30 минг гектардан зиёдни ташкил этади. 2017 йил ёзида Президентимизнинг вилоятга ташрифи чоғи айни ўрмончилик билан боғлиқ масалалар ҳам кун тартибида бўлди. Давлатимиз раҳбари бу борада ҳам жонланиш шартлигини таъкидлаб, адир шароитида илғор усулларни қўллаб, ўрмончиликни ташкил этиш ва ривожлантириш, шу орқали ҳам ишчи ўрни, ҳам даромадни кўтариш фойдадан холи бўлмаслигини қайта-қайта уқтирди.\nДавлатимиз раҳбарининг 2017 йил 11 майдаги “Ўзбекистон Республикаси Ўрмон хўжалиги давлат қўмитаси фаолиятини ташкил этиш тўғрисида”ги қарори асосида вилоятда ўрмончиликни замон тала- блари даражасига кўтариш бўйича алоҳида дастур ишлаб чиқилиб, ишлар бошлаб юборилди.\nПрезидентимиз ташрифи давомида Хонобод шаҳрини дам олиш марказига айлантириш ва бу ерда йирик санаторий мажмуаси барпо этиш таклифини берганди. Айни вақтда бу борадаги ишлар ниҳоясига етказилмоқда. Айниқса, Хонтоғга туташ Тошохур массивида ўрмон хўжалигининг 4 минг 600 гектар адирлик ерида кўлами кенг ишлар ўз ижросини топмоқда. Хусусан, 1 минг 200 гектар майдонга хандон писта, ёнғоқ, наъматак кўчатлари ўтқазилди. Улар ҳосилга киргунга қадар қатор ораларида дуккакли экинлар, доривор ўсимликлар парваришлаш мумкин. Хонобод томонларга кел- сангиз, тоғлар орасида бўй кўрсатаётган шаҳардан завқланасиз. Ўзбекистон Республикаси Ўрмон хўжалиги давлат қўмитаси Андижон вилояти бошқармаси раҳбари Қобилжон Обидов ёз охирида дастлабки дам олувчилар бу ерга келишини, санаторийга яқин Андижон сув омбори экотуризм учун энг қулай маскан эканини қувониб гапириб ўтди.\nМарҳамат туманидаги “Истиқлол”, Асака туманидаги “Шарқ ҳақиқати”, Бобур номли массив адирликларида ҳам кенг кўламдаги ишлар бошлаб юборилган. Сув хўжалиги тизимига қарашли ўрмон участкалари ҳам хўжалик ихтиёрига ўтказилиб, дарё ва сойлар қирғоқларида ҳимоя вазифасини ўтовчи дарахтзорлар яратиш ҳам ушбу хўжалик зиммасига юклатилган.\nШубҳасиз, қисқа муддатда соҳани оёққа турғазиш бўйича кўрилган чора-тадбирлар ўз натижасини бера бошлади. Айтайлик, 2016 йили ялпи даромад 400 миллион сўмни ташкил этган, холос. Ўтган йили ушбу кўрсаткич 3 мил- лиард 89 миллион сўмдан ортди. Ўрмон фонди майдонининг 7 минг 700 гектарга етказилиши баробарида қишлоқ хўжалиги маҳсулотлари етиштириш ҳажми кескин кўтарилди. Шунингдек, хўжаликка лизинг йўли билан юқори унумли 5 та трактор, 13 та бошқа турдаги техника воситалари харид қилинди. Бу ҳам янги ерларни ўзлаштиришда асқотади.\nЭътиборлиси, жорий йил 7 миллиард сўмлик қишлоқ хўжалик маҳсулотлари тайёрлаш бўйича белгиланган кўрсаткичлар ортиғи билан уддаланади. 2021 йилга келиб, ялпи даромадни салкам 16 миллиард сўмга етказиш режалаштирилгани қувонарлидир. Бундан ташқари, 2016 йили бу ерда 127 нафар ходим фаолият кўрсатган бўлса, ҳозир улар 480 нафардан кўпроқдир.\nПрезидентимиз ўрмон хўжалигида саноатбоп дарахтлар парваришлаш, бунда илғор инновацион технологияларни жорий этишга алоҳида урғу берганди. Шу мақсадда вилоятда ўрмончилик илмий тадқиқот институти филиали очил- ди, ҳозир у ерда 9 нафар илмий ходим изланиш олиб бормоқда.\nКелгуси режаларга мувофиқ, ер ости сувларини буғлантирувчи дарахтларни кўпайтириш ҳамда табиий мелиорация муҳитини яратишга эътибор берилаётир. Эндиги вазифа – инновацион технологиялар асосида уруғликлардан кўчат яратишдир. Бир гектарлик иссиқхона ана шу мақсадда барпо этилмоқда. 2 гектар лимонарий майдони учун эса кўчатлар ва қаламчалар тайёрланган.\n– Туркияга тажриба алмашгани борганимизда кутилмаган воқеликка дуч келдик, – дейди Қобилжон Обидов. – Мезбонлар тушлик чоғи таомлар қаторида ихчам қадоқланган тузламани дастурхонга тортишди. Сафардошлар бирортаси ҳам ушбу тузлама ҳақида маълумотга эга эмасди. Ўшанда мезбонлар. “Нега ҳайрон бўласизлар? Ахир, бу тузлама юртингиздан келтирилган”, дейишганда ҳайратда қолдик. Билсак, у адирларда ўсадиган, барча биладиган, аммо кўп-да, эътибор бермаган ковул ўсимлиги меваси экан. 100 граммлик идишдаги тузламанинг баҳоси 1 АҚШ долларига тенг. Оёқ остидаги бойликни пайқамаган эканмиз.\nАйни пайтда харидоргир ковулни кенгроқ майдонларда плантация тарзида етиштиришга киришилди. Унинг уруғчилигини йўлга қўйиб, кўчатини иссиқхонада етиштириш технологияси ўзлаштириляпти. Вилоятнинг 7 та туманида адирлар борлиги, аксарияти меҳнат ресурси катта қишлоқларга ёндошлиги ковул етиштиришни кескин кўпайтиришга асос бўлади.\nХуллас, ўрмончиликни ривожлантириш, аввало, табиат мусаффолигини таъминлаш, қоғоз саноати учун зарур хомашё берувчи дарахтзорларни йилма-йил кенгайтириб бориш билан доимий ва мавсумий ишчилар сонини оширишга эришилади.\nЯқинда Президентимизнинг вилоятга ташрифи чоғида вилоят ўрмон фондини янада бойитиш, қишлоқ хўжалиги маҳсулотлари, жумладан, экспортбоп маҳсулотлар етиштиришни кўпайтириш зарурлигини таъкидлаган эди.\nАдирларнинг кўп ўзлаштирилиши натижасида қўйчиликни ривожлантиришга имкон қолмаётган эди. Шу мақсадда Тошкент вилоятининг тоғли ҳудудидан 20 минг гектар яйловни Андижон ўрмон хўжалиги тасарруфига ўтказиш масаласи ижобий ечилди. Ўйлаймизки, яратилаётган ушбу шарт-шароит кун келиб янада кўп ҳосил беради.


KNAUF ART фестивали: Ижодий лабиринт ва...\n08.08.2019 09:57 0 375\nKNAUF ART фестивали — бу Ўзбекистон қурилиш соҳаси ишчилари куни шарафига уюштирилган ёрқин ва ижодий тадбирдир. 2019 йил 11 август куни Тошкентдаги Сайилгоҳ кўчаси пойтахт аҳли ижод, ўзини ўзи ифода этиш ва байрамона фаоллик маконига айланади.\nKNAUF ART фестивалига ташриф буюрганларни бой ва ранг-баранг дастурлар кутмоқда. Қурувчилар кунини нишонлашнинг энг қизиқарли элементи — ижодий тўсиқлари билан безатилган лабиринт бўлади. Лабиринт ичра «йўқолиб қолишни» истаганлар бошқа меҳмонлар билан ўзаро куч синашлари мумкин: бошқалардан тезроқ йўл топа олган қатнашчилар КНАУФ компаниясининг эсдалик совғаларига эга бўладилар.\nАнъанавий кўнгилочар тадбир саҳнадаги санъат кўринишларига қаратилади. КНАУФ компанияси ўз қўллари билан гипс ва гипскартондан ишланган буюмларни яратишлари учун ижодий маҳорат дарсларини севувчиларни таклиф қилади. Аҳоли учун жонли ва ёрқин фото ҳудудлар барпо этилади.\n«Кўк Чой» гуруҳининг мусиқий тўпламлари, Zlotnikov Dance Centerнинг интерфаол рақслари, танловлар, иллюзионист Дмитрий Поляковнинг чиқишлари ва «Ҳасан ва Хусан» юмористик триоси тун бўйи саҳнада чиқишлар қиладилар. Тадбир кечқурун DJ Petishkaдан мусиқий треклар билан якунланади.\nKNAUF ART фестивали\nСанаси: 2019 йил 11 август\nКириш бепул, ўзингиз билан аъло кайфият олиб келсангиз бас!\n«Xabar.uz» ахборот-таҳлилий портали KNAUF ART фестивалининг ахборот ҳамкори ҳисобланади.\nТошкент «KNAUF ART» фестивали\nЖамият 27/02, 17:10\nЖамият 27/02, 09:47\nСеулдан Тошкентга келган самолёт йўловчилари короновирус туфайли изоляцияга жойлаштирилди\nҲуқуқ 26/02, 18:01